Asko munduan bezala baziren jaun andre batzuek. Arras bere aisean ziren. Bañan ez zezaketen kontserba haurrik. Hainbertze izan zituzten eta denak hiltzen. Andrea berritz ere gertatzen da esperantzetan. Erditzen da ilhuntze batez mutiko eder batez. Bi gizon gaztek aditu zuten berri hori eta erraten dute elkarri besta in behar dutela etxe hartarikan zikiro bat ebatsiz; ez zutela konturikan iñen beren lan eta kontentamenduekin.\nBadoha beraz mutiko hekietarik bat hameka orenak onduan etxearen ingurutarat. Errekontratzen du emazteki xahar bat. Erraten dio:\n—Egia bezalakorik ez da. Banoa holako etxetarat. Andrea erdi beita, nahi dut baliatu, ez dute berdin kasurikan inen egun, zikiro baten ebasteko. Eta zu, norat zoazi?\n—Ni ere etxe hartarat nua. Sorgina naiz, eta nik hill arazten diozkatet haur guziak.\n—Eta nola iten duzu?\n—Erreski. Haurrak egiten duenian urtzintz ez du nihork erraten Doministeko. Eta orduan ni haurraz nausitzen naiz.\nSorgin hura sartu zen duda gabe, nahi zuen bezala. gure mutilla bañion errexkiago. Noizpeit hura ere sartu zen. Hari zen zikiruaren beresten, aditzen duenian haurrak in duela urtzintz. Erraten du gora gora:\n—Doministekun, zikirorik ez badut izanen ere.\nBadohazi ikhusterat nor zen han eta zer erraten zuen. Mutiko harek kondatzen du zer erran zigoen emazteki zahar batek. Pentsatzen duzuen bezala ungi eman ziozkaten eskerrak eta beres zezan zikirorikan ederrena. Aita eta ama lorietan zagozin haur hura kontserbatuko zutela, bañian gaxuek ez ziztuzten denak ikhusi.\nDebru bat ethorri zitzaioten.Hartu zuen haur hura eta ereman bide baten egirat eta han utzi. Karrosazain bat han pasatzean ikhusten du haur hura, hartzen berekin. Ezkondua zen eta haurrik ez zuten eta desira handia zuten baten izatea. Arras aisean ziren. Emaztea bozkariatu zen ikhustea haur eder hura. Eman zioten amaño on bati eta haur hura handitzen zen eta edertzen. Harritzeko zen.\nDebru hura eman zen haur haren oge ttikian. Ama harek ematen zigoen bularra eta bertzearen kontrarat ez zen nigorat handitzen. Buraso hekiek penetan ziren holako haur bat izatea. Ez zakiten zer pentsa. Hekien egiazko haurra espantagarria zen jakitatez. Karrosazaina eta bere andrea xoratuak ziren eta maite zuten beren haur bat bezela.\nAmabi urtetarat ethorri zenian erran zioten beren aita eta amari fraide egiñ behar zuela. Karrosazaina eta bere andrea xangrintzen dire. Erraten zioten iñ zadiela soilki aphez, bañian ikhusi eta haren desira handia uzten dute berak nahi bezala. Partitzen da, beraz eta hemezortzi urtetako eman zuen meza.\nHan zelarikan egun batez, bi gizon pasatzen zirelarik bere egiazko aitaren baratziaren onduan, disputan hari zirelarik, hala asarratzen dire non batek bertzea hiltzen du eta botatzen jaun haren baratzerat. Aita hura jujatzen dute eta kondenatzen hiltzerat, harek hil duela gizon hura.\nMutiko fraide hura meza ematen hari da. Heldu zaio uso xuri bat eta erraten dio zer pasatzen den haren aitaren etxean, hartuko duela uso harek haren gorputza eta parti dadiela haren forman. Fraideak iten du gogotik harek erran bezala eta arribatzen da aita hura erematen zutelarik hiltzerat. Segitzen zuten jujek eta jende hañitzek. Galdetzen diote zer in duen. Erraten diote gizon bat hil duela. Galdetzen du iyan iñen dioten fagoria hil bañion lehenago segitzeko gizona hil duen haren tonbarat. Erraten diote baietz.\nBadohazi guziak. Fraide harek idek arazten du tonba. Pitz arazten du eta galdetzen dio bere aita irakutsiz iyan harek hil duen. Erraten du hillak ezetz. Hori erran eta berritz hiltzen da. Fraideak ez zuen nahi jakin nork hil zuen. Bazakien aski hola.\nAita harek nahi zuen fraidea berekin ereman bere etxerat bazkaiterat, bañian ez zuen nahi egun hartan. Erran zigoen holako egunetan ganen zela. Pentsatzen duzuen bezala in zuten bazkari eder bat. Konbitatu zituzten beren lagun eta adiskide guziak bazkaltzerat heiekin. Deus ez zen falta. Arribatzen denian, emazteak mahainean eman bañion lehenago erran zigoen nahi liokela irakutsi bere haurra, nola hemezortzi urte artan bularretik azten zuen oranion eta nihorat ez zela handitzen, bethi sortzean bezala zagoela.\nFraide hura asten da othoitzean eta ikhusten du haur zelako hura debru baten itxuran gaten su eta karretan, etxiari puska bat erematen zigoelarik. Erraten dio amari ez xangrintzeko, debrua zuela han eta urusago izanen dela halako haurrik gabe. Mundu guzia espantitua zen fraide haren podoriez.\nBaiñian amak peña zuen orañion. Fraideak haren kontsolatzeko erraten dio bere bizia, nola hura zen egiazko haren semea, nola debru harek ereman zuen bide bazter baterat eta nola izan zen bildua karrosazain batez eta hura bera zela fraide iña eta haren semea.\nDenak soratuak ziren haren itzez. Ederki bazkaldu eta fraidea gan zen bere komenturat eta aita eta ama hekiek bizi izan ziren prestu aintzinean bezala. Ungi bizi baziren, ungi hil ziren.


Debanatura : Flysch at Night, Debako Biotopoaren safari gautarraren kronika\nFlysch at Night, Debako Biotopoaren safari gautarraren kronika\nEkainaren 24an, San Juan Gauaren festaren hurrengo egunean, larunbata, iluntzean, gaueko 9:45etan, Debako guraso eta ume talde txiki batekin elkartu nintzen hondartzako paseoan, Itsas-gainen ondoan, Flysch at Night / Flysch-a gauaz izenpeko bisita programaren baitan, Deba-Zumaia babestutako Biotopoan marearteko zabalgunearen fauna ezkutuaren bila joateko asmoz.\nGaueko Safari naturalistiko irteera berezi hau, ikuspegi edota dimentsio berrira eta bizitza, forma eta kolore askotako unibertso fantastikora eramaten gaituen itsaso aldera dagoen ateatik so egin eta bisita bakoitzean gauza berriak aurkitzeko amets bezalakoa litzateke niretzat. Energia berezi sumatzen da irteera hasi baino lehen, erritual bat izango balitz bezala, jakin badakigu ekingo diogun irteera hau erraz ahaztuko ez dugun esperientzia bilakatu daitekeelako.\nIrteera hasi bezain laster, segituan, bai arroketan (marearteko zabalgunean) bai Lapari hondartzaren inguruetan animalia piloa aurkitu genituen. Horrela, Kabuxak, labainka ibiltzen diren arrain bitxi hauek aztertzen ibili giñen. Zerua izarraz betetzen hasi zen heinean, irteera honetan ere izarrak nonnahi hasi giñen ikusten ere.\nHaitzaldean bizi diren animalia batzuk ezagunak izango dituzu, baina gauez Flysch-Biotopora burutzen ari garen irteera hauetan asko izango dira ezagutzen ez dituzunak, edota arraindegietan eta akuarioetan besterik baino ikusi ez dituzunak ere.\nGaueko irteera honetan lagun batek dioenez “Gaueko Izurdeak, fokak eta marrazoak preso ikusi nahi dituenak akuarioren batera jo beharko du, baina ilunabarrean euren kasa paseatze aldera ateratzen diren espezie arruntak bertatik bertara agurtu nahi dituenak, berriz, Debako hondartzan du aukera-maukera, parkinetik hamar minutura”.\nPixka bat aurrera jo genuen eta han, putzu batean, sepia kume txiki txikiak zeunden baita niretzat ezezaguna zen arrain txiki bat harean izkutatzen zena eta kolorez aldatzea ahalmena zuena ere, bai arrain bitxia!! Emozioak piztu zitzaizkidan, izan ere, irteera hau beti ezberdina izaten da niretzat inoiz ez baitakizu zerekin egingo duzun topo\nizkirak, itsas tomateak (aktinia gorria), anemonak (margaritak),\nmota eta tamaiña desberdinetako karramarroak,...Peludo ikaragarri haundi bat eta Nekorak protagonistak.\nGeroztik, Flysch-era gaueko irteera hau are eta interesgarriagoa bilakatu zen, izan ere, Deba-Zumaia Kostaldeko Biotopoa Olagarroen Haurtzaindegi bat zirudiela erreparatu genuen, olagarro txiki pilo bat ikusi, ikutu eta aztertzeko aukera izan baikenuen, mundiala izan zen!!\nBaina, sorpresaz beteriko gaueko Flysch-aren irteera berezi honek beste aurkikuntza harrigarriagoak gordeturik zeuzkan gure zain. Bat bapatean, hantxe, nahi gabean, zalabardoan sartu zitzaigun Itxas-kabra bat.\nEta marea bizi biziak zirela aprobetxatuz, gainera jaisten tokatu zitzaigunez, ba normalean azaleratzen ez diren marearteko azpigunetik gertuen dagozen eremuetan ibiltzeko aukera ezinhobeagoa izan genuen: itsas pepinoak (Holoturiak), Ofiurak, itxas triku pilo, tamaina ezbedinen eta nahibeste karramarro ermitainuak, etab. aurkitu genituen erraz.\nEta Algen Munduak liluratu ginduen\nFlysch-aren Safari gautar eta magikoaren honen ostean, hurrengoak zer godertuko ote digun galdetzen dut nire buruari, izan ere, zalantzarik gabe argi daukadana da irteera bakoitza desberdina izaten dela beti, benetan emozioz betetakoa.\nUztailean zehar, Abuztuan, Irailean eta Urrira bitartean, irteera gehiago egongo dira. Plan polita lagunen artean, familian edo bakarrik egiteko, anima zaitezte!!\nOharra: Biotopoan, Debako Lapari hondartzan bertan pilatzen den zabor kantitate izugarria jasanezina da, pena handia ematen digu jendea gure altxorra den Flysch-a eta Geoparkeko naturgune hau ezagutzera eraman eta zabor guzti horrekin topo egitea. Kontraesan handia da, Europako ekosistemarik aberatsena eta hainbeste zaborra eta kutsadura bertan pilatzea.\nPublicado por Debanatura en 13:47


Euskal festak - Ibilbideak Euskal Herrian Bidai Egiteko - Basklink\nFesta euskal kulturaren eta nortasunaren bihotzean dago. Aitzina, festa naturaren eta uztaren inguruan antolatzen zen. Tradizioek gaur arte iraun dute, garai berrietara egokituz, eta Euskal Herriko herri eta auzo guztietan antolatzen dira 3-5 eguneko herriko festak.\nHerri guztiak hartu ohi du parte, zahar eta gazte. Dantza, herri kirolak, haurrentzako jokoak, lehiaketa gastronomikoak… egitarau zabala izan ohi da, egunez bezala gauez ere, giro onean festa egiteko.\nUdako hilabeteetan ez da egongo egunik Euskal Herriko herriren batean festak ospatzen ez dituztenik, baina gainerako urte sasoietan ere izaten da festarako aukerarik. Seguru ondoko xehetasunetan aurkituko duzula zure gustuko planik. Ongi pasa!\nSanferminak Iruñean: Uztailaren 7-14 bitarte ospatzen dira hiriburua zuri-gorriz jantzi eta mundu osoko bisitariak erakartzen dituzten Sanferminak. Dudarik gabe, goizeko 8:00etako entzierroa da eguneko hitzordu garrantzitsuena, baina festak ez du etenik aste osoan zehar.\nBaionako festak: Uztailaren azken astean ospatzen dira. Hemen ere herritarrak eta kanpotarrak zuri-gorriz janzten dira, festarako gogoz.\nAndra Maria Zuriaren jaiak Gasteizen: Abuztuaren 4ean, Zeledonen jaitsierarekin hasten dira, eta abuztuaren 9an amaitu. Abuztuaren 5ean, Gasteizko Neskek eta Blusek lore-eskaintza egiten diote Andra Mari Zuriari eta, abuztuaren 7an, txikien eguna ospatzen da.\nDonostiako Aste Nagusia: Donostiako Aste Nagusia abuztuaren 15eko astean ospatzen da, larunbatetik larunbatera. Azken urteetan, Piratek Donostiako portuan ospatzen duten festa izaten da egunik handiena.\nBilboko Aste Nagusia: Bilboko Aste Nagusia abuztuaren 15aren hurrengo larunbatean hasi eta bederatzi egunez luzatzen da. Marijaia da Bilboko Aste Nagusiko pertsonaia maitagarria. Bilboko konpartsek Arenalean antolatzen duten txozna-gunea ikusgarria da.\nTanborrada, Donostia (Gipuzkoa), urtarrilak 20. Donostiako egun handia. Bezperan lagunarteko afariak egiten dira elkarte gastronomiko eta txoko guztietan. Danbor-soinuak gaueko 00:00etan hasten dira eta 24 orduz ez dute etenik izaten.\nSan Blas Azoka, Abadiño (Bizkaia) , otsailak 3. Urteroko hitzordu garrantzitsua Bizkaiko baserritarrentzat.\nTostadaren eguna, Arroniz (Nafarroa), otsaileko azken igandea. Oliba-olioaren uzta berria iragartzen duen festa gastronomikoa da.\nSan Prudentzio eguna, Gasteiz (Araba), apirilak 28. Bezperan afariak izaten dira elkarte gastronomikoetan eta tanborrada egiten da. Apirialaren 28an, Armentiako zelaietan elkartzen dira arabarrak.\nNafarroaren Eguna, Baigorri (Behe Nafarroa), apirileko azken igandea. Mugaren bi aldeetako nafarrek ospatzen duten egun osoko festa handia.\nAlmadiaren eguna, Burgi (Nafarroa), maiatzak 5. Eska ibaian behera Burgiraino jaisten dira almadiak. Almadiak, garai batez egurra oihanetik jaisteko erabiltzen ziren baltsak dira.\nGaiteroaren eguna, Guardia (Araba), maiatzeko 2. igandea. Euskal Herriko eta inguruetako gaita-jotzaileak elkartzen dituen egun handia.\nHiru Behin Zerga, Izaba (Nafarroa), uztailak 13. Mugaren bi aldeetako jendea San Martingo harrian biltzen da eta biarnotarrek, Erronkariko bazkalekuak ustiatzeagatik, hiru behi ematen dizkiete erronkarriarrei.\nBaztandarren Biltzarra, Elizondo (Nafarroa), uztaileko 3. igandea. Baztango 15 herrietako gazteek espreski prestatutako karrozen desfilea egiten dute. Ondoren, mutildantza dantzatzen da Elizondoko plazan.\nEspartinaren Eguna, Maule (Zuberoa), abuztuak 15. Espatinak garai batean Maulen izan zuen presentzia handiaren erakusle den eguna. Espartinak nola egiten diren ikasiko duzu, eta seguru asko, pare bat erosi ere bai!\nOrhipean, Otxagabia (Nafarroa), abuztuko azken asteburua. Herri osoak XIX. mede hasierara egiten du bidaia eta garai hartako bizimodua irudikatzen dute ofizio, jolas, jantzi etabarren bitartez.\nOlarizu-ko erromeria, Gasteiz (Araba). Iraileko Ama Birjinaren ondoko lehen astelehena. Gasteiztarrak Olarizu mendira igotzen dira, bertan eguna jai-giroan pasatzeko.\nSanmigelada, Carcastillo (Nafarroa), irailak 18. Milaka ardi menditik jaitsi eta Bardeetara heltzen dira negua bertan pasatzeko.\nAntzar Eguna, Lekeitio (Bizkaia), irailak 5. Herri osoa arrantzalez jantzi eta kalera ateratzen da ospakizunera. Kuadrilek batelak atondu eta, txandaka, portuan zintzilik dagoen antzarari lepoa kentzeko ahalegina egiten dute.\nLapurtarren Biltzarra, Uztaritze (Lapurdi), urriko lehen igandea. Euskararen aldeko festa da, lehen aldiz 1979an ospatu zena, Bai Euskarari kanpainari bukaera emateko.\nUrriko azken asteleheneko Azoka, Gernika (Bizkaia). Urteroko hitzordu garrantzitsua Bizkaiko baserritarrentzat.\nSantomas eguna, abenduak 21. Donostia, Bilbo, Azpeitia... herri askotan ospatzen da Santomasetako feria.\nOlentzero eta Mari Domingi, abenduak 23. Euskal Herriko herri guztietan ikus daitezke Olentzero ikazkina eta Mari Domingi.\nEuskal Herriko ia herri guztietan ospatzen dira inauteriak, baina bereziki tradizio handia dute ondorengo herriek:\nZuberoako Maskaradak. Urtero Zuberoako herri bateko gazteek hartzen dute maskaradak antolatzeko ardura eta, igandez igande, herriz herri ibiltzen dira.\nIturen eta Zubieta (Nafarroa), urtarrileko azken astelehena.\nOiartzun (Gipuzkoa), inauteri aurreko asteburua. Intxixuak menditik jaitsi eta asteburu osorako herriaren jabe bihurtzen dira, herri osoan jai giroa zabalduz. Bereziki ikusgarriak dira ostiral iluntzeko Intxixuen iritsiera eta, igande iluntzean, Intxixuen agurra.\nTolosa (Gipuzkoa). Kuadrilek Tolosako kaleetan egiten duten desfileak ez du parekorik! Jai-giroa aparta izan ohi da, haur gazte eta helduentzat.\nAltsasu (Nafarroa), otsaileko azken igandea.\nAzkena Rock Festibala, Gasteiz (Araba). Ekainak 19-20.\nEuskal Herria Zuzenean, Lekorne (Lapurdi). Uztailak 3-5.\nBBK Live, Bilbo (Bizkaia). Uztailaren 9tik 11ra.\nHondarribia Blues (Gipuzkoa). Uztailaren 9tik 12ra.\nGasteizko Jazz jaialdia (Araba). Uztailaren 14tik 18ra.\nErrobiko festibala, Itsasu (Lapurdi). Uztailaren 23tik 26ra.\nBig Festival, Biarritz (Lapurdi). Uztailaren 15etik 19ra.\nHeineken Jazzaldia, Donostia (GIpuzkoa). Uztailaren 22tik 26ra.\nBalea Pop, Donibane Lohitzune (Lapurdi). Abuztuaren 5etik 9ra.\nKutxa Kultur Festibala, Donostia (Gipuzkoa). Irailaren 4 eta 5ean.


Oihana Pascual: 'Gauez urtetearena aurreko urteetan baino gehiago kontrolau beharko dot' - bizkaie.biz\nOihana Pascual: 'Gauez urtetearena aurreko urteetan baino gehiago kontrolau beharko dot'\nDabi Piedra\t2015-08-17 10:01 Barriketan\nBilboko Aste Nagusiko txupinerea\nBilboko Aste Nagusiko protagonista nagusietako bat izango da aurten Oihana Pascual, jaietako txupinerea hain zuzen. Ingurugiro Zientzietan lizentziadua da eta, gaur egun, irakasle dabil. Txomin Barullo konparsako kidea da 2006tik. Harrigarria dan arren, 37 urtean lehenengoz eukiko dau Txomin Barullok txupinerea. Gurutze Beitia pregoilariagaz batera, Oihana Pascual geratu barik ibiliko da bederatzi egunean, Aste Nagusiko ekitaldi batetik bestera. Bere burua prest ikusten dau, baina, erronka horretarako.\n1.- Zer moduz hartu dozu izendapena?\nPoztasunez eta emozinoz hartu dot eta urduritasun puntutxu bategaz be bai, honek dakarren ardureagaitik. Halandabe gogoz nago, txupinaren eguna noiz helduko desietan nago.\n2.- Gurutze Beitia aktorea izango da pregoilaria, ordu asko pasauko dozuez alkarregaz...\nEgia esan, oso erraza izan da hasieratik beragaz zeregin hau alkarbanatzea, alkarregaz primeran pasauko dogu eta ahaleginduko gara, danetara ezin bada, ahal danik eta ekitaldi gehienetara heltzen. Ordu asko ez, bederatzi egun pasauko doguz alkarregaz.\n3. - Txomin Barullo ordezkatuko dozu txupinera karguan, esan deutsue zergaitik aukeratu zaituen zu?\nBeharbada konparsakideei galdetu beharko jake. Txupinerea geurea izango zala jakin genduanean, hainbat gauza hartu behar izan genduzan kontuan. Pentsetan dot konparsea ordezkatzeko aukera ona nazala uste dabela, neuk be holan uste dot, bestela ez neban kargu hau onartuko. Azken finean, bilatzen da persona bat Aste Nagusia ordezkatzeko prest egongo dana, bere konparsearen irudi izango dana eta prest egongo dana erronka honi aurre egiteko.\n4.- Zein izango da zure zeregina jaietako bederatzi egunetan?\nLehenik eta behin, txupinaren egunean, puntual-puntual, arrastiko zazpiretan txupina bota. Espero dot jente asko eta asko hurreratzea Arriaga plazara. Handik aurrera, egunero goizeko hamarretatik gaueko hamarretara ekitaldirik ekitaldi ibili beharko dot eta gauez be ikusiko da. Gatxa izango da eguneko eta gaueko gauzetan, danetan egotea. Hori bai, egunero goizeko hamarretan txupina botako dot Arriagan. Bisitauko dodazan ekitaldietako batzuk ezagutzen dodaz, batez be konparsek antolatzen dituenak, urtero-urtero parte hartu izan dot eta. Herri-kirolak, lehiaketa gastronomikoak, ur-jokoak... Baina badagoz bestelako batzuk, adibidez ospitaleko bisitea edo Txikigunea zabaltzeko ekitaldia, niretzat barriak diranak. Ganera, medioei kasu egin behar jake.\n5.- Erritmo horri eusteko planik badaukazu?\nBuruan daukadan bakarra da, gauez urtetearena aurreko urteetan baino gehiago kontrolau beharko dodala. Halandabe, Bilboko Aste Nagusiak badauka ezaugarri bat, sartzen zara jaietako zurrunbiloan eta harrapau egiten zaitu, Marijaiak gidatu egiten zaitu. Urtero holan egin badot, zelan ez dot egingo aurten, txupinerea izanda. Esan deustienez, emozinoak lagundu egiten dau egun horreetan zehar.\n6.- Danak zuri begira egongo dira, presinoa be igarriko dozu?\nTira, ni aste horretan txupinerea izango naz, ez Oihana, eta aste hori amaituta, barriro izango naz Oihana. Jenteak errespetuz eta kariñoz tratetan zaitu, jentea prest dago laguntzeko. Txupinerea izatea pribilejioa da, neuri egokitu jat aurten eta, beraz, jenteak neugaz argazkia atara nahi badau adibidez, hori gauza zoragarria da.\n7.- Aste Nagusian zer da gogokoen dozuna?\nGatxa da aukeratzea. Nik gehien ezagutzen dodazanak konparsen ekitaldiak dira. Txupineko jatsierea oso gustoko dot, herri kirolak eta lehiaketa gastronomikoak be bai. Ez horrenbeste neuk egitea baina bai ikustea edo laguntzea. Norberaren konparsan egiten diranak be ondo egoten dira, beti dagoz gauza politak. Ganera, orain arte ezagutzen izan ez dodazan ekitaldi askotan egon beharko dot aurten eta hurrengorako apuntau egin beharko dot bateren bat gustau ezkero.\n8. - Zu zeu zergaitik sartu zinan konparsen mobimentuan?\nHasierea betikoa izan zan: Lagunen bat daukazula konparsan, txosnan txandaren bat egiteko eskatzen deutsue, ondo pasetan dozu, gero bazkari batera zoaz eta, azkenean, batzarretan parte hartzen hasten zara eta, konturatu orduko, konparsako kidea zara. Ni holan hasi nintzan eta, hara, orain txupinerea naz. Horrezaz gan, konparsakidea izanda, badago jaia beste modu baten biziteko gogoa. Konparsakide garenok ondo dakigu Aste Nagusia izugarria dala baina konparsa baten barruan jaiak beste dimensino bat hartzen dauela. Jaien eraikuntzan parte hartzen dozu, ordu asko dira, baina gustura egiten dan lana da, besteakaz alkarbanatutakoa. Konparsa asko gara, konparsa guztiak gara bereziak, baina bakotxak badauka bere nortasuna, izakerea, kolektibo bat atzean. Identifikauta sentidu behar zara proiektu edo idea horregaz.\n9.- Zelan deskribiduko zeunke Txomin Barullo, zure konparsea?\nTxomin Barullok historia luzea dauka, Aste Nagusiaren sorreran parte hartu eban. Jaietako eredu barria sortzeko ideen artean, Txomin Barullorena aukeratu zan, lehiaketa baten. Txomin Barullok beti euki dau ezkerreko pentsakerea, ezkerretik egindako umorea eta kritikea dira bere ezaugarriak. Bilboko Arenalean beti ideia horren inguruan ibili gara, eta bagabilz, ze gaur eguneko egoereak emoten dau satirarako eta kritikarako. Negarrerako be badagoz arrazoiak gaur egun, baina guk jaia egiten dogu, orduan ezkerretik eta umorez egiten deutsagu aurre eguneko gizartearen kritika horri, gurea kritika garratza be bada apur bat .\n10.- Deigarria da 37 urte eta gero aurten egokitu izana Txomin Barullori txupinerea. Zelan hartu da konparsan izentapena?\nBai, sasoia izan da, bai. Gure aurtengo leloa, hain zuzen be, horixe da, Bazen garaia!. 37 urtez egon gara zain, baina suberteak holako gauzak daukaz, anekdotarioak holan beteten dira. Bromak egiten izan doguz honen kontura, tokau jakunean ez genduan sinisten egia zanik. Pozarren gagoz, oso urte berezia izango da hau guretzat.


GURASOAK presentzia, erreferenteak, irensketa eta jatorduak - Arrosa\nKolax - Txapa irratia 2018/01/24\nItxaro Mendizabal: Presentzia.\nItxaro Artola: “Euskaraz zergatik?”\nMader Egino: ZER DA IRENSKETA ATIPIKOA?\nMaite Garitano: Jaten dugunean, jaten gaude?\nARGIAren aurrerapena | Erraustegiak, Etxaldeko emakumeen auzolana eta "Niñato" filma


AGINDUA, 2021eko ekainaren 25ekoa, Berdintasun, Justizia eta Gizarte Politiketako sailburuarena, Giza Eskubide, Memoria eta Lankidetza Sailburuordetzan Goi-kargudunaren Idazkari lanpostua izendapen askez betetzeko deialdia bete gabe uzten duena. - Eusko Jaurlaritza - Euskadi.eus\nEuskal Funtzio Publikoari buruzko uztailaren 6ko 6/1989 Legearen 46. artikuluan xedatutakoaren arabera, eta sail honetako huts bat borondatezko izendapen bidez betetzeko deialdi publikoa egiten duen Berdintasun, Justizia eta Gizarte Politiketako sailburuaren 2021eko maiatzaren 13ko Aginduaren hirugarren oinarrian agindutakoari jarraituz, honako hau\nBete gabe uztea da goi-kargudunaren idazkari lanpostu hau: Berdintasun, Justizia eta Gizarte Politiketako Saileko Giza Eskubide, Memoria eta Lankidetza Sailburuordetzakoa (520010 kodea eta 36. dotazioa).\nAgindu honek administrazio-bidea amaitzen du. Beraz, beraren aurka, aukerako berraztertzeko errekurtsoa aurkez dakioke agindua eman duen organoari, hilabeteko epean; edo, bestela, administrazioarekiko auzi-errekurtsoa Administrazioarekiko Auzietako Epaitegian, bi hilabeteko epean. Agindu hau Euskal Herriko Agintaritzaren Aldizkarian argitaratu eta biharamunean hasiko da errekurtsoak aurkezteko epea.\nVitoria-Gasteiz, 2021ko ekainaren 25a.\nIkus: AGINDUA, 2021eko maiatzaren 17koa, Berdintasun, Justizia eta Gizarte Politiketako sailburuarena, sail honetako lanpostu bat -Giza Eskubide, Memoria eta Lankidetzako Sailburuordetzako Goi-kargudunaren Idazkaria (520010 kodea, 36. dotazioa)- izendapen askez betetzeko deialdi publikoa iragartzeko dena.


Plastiko gehiago | Iritzia | Berria\nGure kostaldeko arrainak aztertzen ibili dira, eta askori aurkitu diote plastikoa euren organismoan. Horrek esan nahi du beganoak ez garenok plastikoa jaten ari garela. Ikusi ditugu plastikozko erreken irudiak, ikusi ditugu plastikozko irlak itsasoan, eta orain, plastikoa jaten ari gara. Atentzioa eman dit, ordea, arrainak ikertu dituztenen galderak: orain aztertuko dutena omen da plastikoak dituen osagaietatik zein den arrainak erakartzen dituena. Agian, plastikoaren usainak deitzen omen du itsasoko izakien arreta, baina izan omen daiteke beste zeozer. Ez dakit usainik gabeko plastikoa egiteko asmorik inork baduen, baina, honezkero, umeek ere badakite saihestu egin behar dugula, desagerrarazi, ahalik eta gutxien erabili. Beraz, berdin dio zer duen erakargarri: itsasotik eta gure bizitzetatik kendu egin behar dugu. Eta horretarako ez da nahikoa erosketak egitera geure poltsekin joatea, edo azokan poltsa biodegradagarriak ematea. Mermelada poto batek, jogurt poto batek, uhaza batek... zenbat plastiko dakarte almazenetik? Ez ote dira bilgarri horiek guztiak saihestu behar gure poltsak baino lehen? Izan ere, gure txarrean, gauza asko sar ditzakegu poltsa bakarrean, baina gaileta bakarra jateko hiru edo lau zorro zabaltzera ohitu gaituzte.


San Mateoak: Gaur irabaziz gero, finalean dira Ezkurdia eta Aretxabaleta - Arbizu - Guaixe.eus\nSan Mateoak: Gaur irabaziz gero, finalean dira Ezkurdia eta Aretxabaleta\nGuaixe 2019-09-26 16:57\nOlaizola II.a eta Rezusta dituzte aurkari gaur, ostegunean, 19:15ean\nSan Mateoko Feriako lehendabiziko bikote finalista zein izango den gaur erabakiko da. Partida bana irabaztetik datoz Ezkurdia-Aretxabaleta eta Olaizola II.a-Rezusta, eta euren arteko gaurko partidak erabakiko du igandeko lehendabiziko finalista. Beraz, hil ala biziko partida da eta ikusmina handia da Adarragan.\nMartijak bihar jakingo du finalean egonen den\nB multzoan, atzo Irribarriari eta Albisuri 14 eta 22 irabazi zieten Altunak eta Imazek. Hortaz, ligaxkako bi partidak galduta, txapelketatik kanpo geratu dira Aramakoa eta Ataungoa. Bihar, ostiralean, 19:15etik aurrera jokatuko den jaialdian Altunaren eta Imazen kontra lehiatuko dira Bengoetxea VI.a eta Martija, eta irabazlea igandeko finalerako sailkatuko da.


Auzo elkarteen memoria\nBorroka demokratikoaren memoria: auzo-elkarteak\nErreportaia honetan trantsizio deiturikoaren hastapenetan pisu nabarmena izan zuten auzo-elkarteen inguruan jardun nahi izan dugu, elkarte hauek baitaude gure hirien konfigurazioan eragile aktibo izan diren herri mugimendu eta eragile askoren oinarrian. Orduko borroken memoria jaso nahi izan dugu, egindako borroka demokratikoaren memoria, egun bizi digun hiriak ulertzen saiatzeko. Horretarako, Carlos Trenor, herri mugimendu askotan aritua, eta Asociación Centro Cultural Recreativo Eguia-Atocha elkarteko sortzaileetakoarekin hitz egin dugu, bere eskutik jasoz auzo elkarte horiek izandakoaren errelatoa.\nEgungo hiriak eta beraietan garatzen ari diren borrokak ulertu ahal izateko, nondik gatozen gogoratzea ezinbestekoa da. Memoria egitea. Auzoetan garaturiko borrokek, auzo elkarteek, maila lokalean egindako herrigintza ekarpenek, gure hiri eta herriak eraldatu baitzituzten, eta hein handi batean egungo Euskal Herria ere markatzen jarraitzen dute. Horregatik, orduko borroka demokratikoko memoriaren zati txiki bat jaso nahi izan dugu Carlos Trenorren eskutik, Donostiako Asociación Centro Cultural Recreativo Eguia-Atocha auzo elkartean ibilitakoa.\nTrenorrek, frankismoaren azken urteetan, trantsizio deituriko garaian, bizi zen klima oroitarazten digu: “60 eta 70eko hamarkadetan giro politiko berezia zegoen. Erakunde politiko eta sindikalen aurkako errepresioa bortitza zen”. Gerra zibila bizi izan zuen jendearen beldurra du gogoan, fusilamentuena. Baina, gazte belaunaldi berrien eta nazioarteko mugimendu emantzipatzaileen eraginpean “lantokietan langileen antolakuntza eta borrokak hauspotu ziren, eta herri zein auzoetan mugimendu asanblearioen hastapenak bizi izan genituen, denborarekin indar handia hartu zutenak”.\nGarai hartan auzoetako bizi-baldintzak kaskarrak zirela azaltzen du Trenorrek: “Ia ez zegoen ekipamendurik: ez zegoen eskolarik, ez osasun-zerbitzurik, ez kirol-ekipamendurik. Auzoak hirigintza anarkikoan sortu ziren, inolako eskrupulurik gabeko eraikitzaileek bultzaturik, epe motzean onura erraza bilatuz, administrazioaren laguntzarekin”. Horregatik, auzo elkarteen hasierako aldarrikapenak, hirigintzari oso lotuak zeudela nabarmentzen du.\n1964an, elkarteen inguruko legea onartu zen, “Ley Fraga” gisa ezaguna, eta horren bidez, frankismoan lehen aldiz, kultur eta auzo elkarteak legeztatu ziren, baita Donostian ere. Legalizazioa lortzeko, estatutu formalak idatzi behar zituzten elkarteek, baina praktikan era asanblearioan funtzionatzen zutela defendatzen du Trenorrek. Horren adibide da Egian sortu zuten Asociación Centro Cultural Recreativo Eguia-Atocha. “Horizontalki funtzionatzen genuen, nahi zuenak parte hartzea eta erabakitzea lehenetsiz”.\nFuntsean, auzo elkarte horiek, auzoetako bizi baldintzetan hobekuntzak bilatzen zituzten. Hori zuten helburu nagusi. “Hirigintzan hobekuntzak borrokatzen genituen, trafikoari loturiko gaietan, etxebizitzan, osasun zerbitzuetan, kultur edo kirol ekipamenduetan”. Horren adibide da Egiako auzoan Villa Salia etxearen defentsan garaturiko borroka.\nLegalizazioa lortzeko, estatutu formalak idatzi behar zituzten elkarteek, baina praktikan era asanblearioan funtzionatzen zuten\nAuzo asanbladetan, ordea, auzoetako problematika zehatzak gainditzen zituzten eztabaidak ere ematen ziren. Frankismo garaian zein trantsizio deiturikoaren hastapenetan, alderdi politikoak ez zeuden oraindik legeztatuak. Ondorioz, eztabaida politikoak emateko ez zegoen espaziorik, eta auzo elkarteak bihurtu ziren, hein handi batean, horretarako toki. Adibidez, amnistiaren inguruan jarduten zirela gogoan du Trenorrek. Baina ez solasten soilik. Borrokak ere, esparru lokaletik haratago joan ziren, auzoetako arazo zehatzetara mugatu gabe. Errepresioaren aurkako borrokak, elkartasun internazionalistarenak edo energia nuklearraren aurkakoak ere izan zuten beraien espazioa auzo elkarteetan. “Aktibismo handia zegoen, eta gazteen parte hartzea masiboa zen, manifestazioetan, asanbladetan, pankarta eta propagandarekin”.\nBazegoen ere auzo elkarteak gutxiesten zituenik, klaseartekoak edo interklasistak zirelako, eta beraz, ez zirelako sistemaren aurkako ardatz zentralean, hau da, kapitala vs lana gatazkan, zentratzen. Dena den, “frogatu zen borroka horiek osagarritzeko eta elkar elikatzeko gai zirela. Adibidez, auzoetatik langile mugimenduko borrokei elkartasuna adierazten zitzaien, mobilizazioak, erresistentzia kutxak... garatuz”. Horren eredu da Martxoaren 3ko gertakariei Donostiako auzo elkarteetatik emandako erantzun indartsua.\nHerentzian gaur arte\nAuzo elkarteak sistemak bazterrean uzten dituen sektore sozialen – langileriaren - parte-hartze politikoa bultzatzeko tresna izan dira\nAuzo elkarte eta borroka guzti horiek ondare sakonak utzi dituzte. Politikoki izan zuten eragina nabarmentzekoa da: politizazio eta kontzientziazio esparru izan ziren, oinarrizko militantzian trebatzeko tokia, euskal identitate zein klase kontzientzia eta harrotasuna garatzeko espazioa. Hori gutxi balitz, antolakuntza zein borroka molde berriak frogatzeko ere balio izan zuten. Azken finean, auzoetan borroka egiteak sistema politikoak demokratizaziorantz tentsionatzen ditu, auzoetako biztanleak eskubidedun “hiritar” gisa proiektatzen baititu, eskubide politikoak hedatuz. Auzo elkarteek horren itzulpen organizatibo gisa funtzionatu izan dute, sistemak bazterrean uzten dituen sektore sozialen – langileriaren - parte-hartze politikoa bultzatzeko tresna izan baitira.\nIkuspegi urbanistikotik ere eraldaketa nabariak eragin zituzten borroka guzti haiek, herentzian jaso ditugunak. Horiei esker, auzoek oro har onargarria den ekipamendu-maila lortu dutela nabarmentzen du Trenorrek: ikastolak, kiroldegiak, kultur etxeak edo auzo-elkarteak.\nGaur egunera begiratuz gero, errealitate sozial orokorra eta bereziki auzoak asko aldatu direla nabarmentzen du Trenorrek. “Egun auzoek dituzten ekipamendu mailak ez du zerikusirik trantsizio garaikoekin alderatuz gero”. Baina erronka berriak azaleratu direla argi du. “Etxebizitzarena, gentrifikazioarena, helduen egoera... Hurrengo belaunaldiek arazo hauei erantzuna eman beharko diete, eta asmatuko dituzte horri begira antolatzeko eta borrokatzeko beste modu batzuk ”.\nVilla Saliako borroka\nVilla Salia izeneko etxea Gizarte Aurreikuspeneko Institutu Nazionalarena (INP) zen, Donostiako Egia auzoan kokatua. Medikamentu biltegi moduan funtzionatu izan zuen, baina 70. hamarkada erdialdean abandonatua eta botika iraungiz betea zegoen. Auzoan beharrezko jarduerak aurrera eramateko tokirik ez zegoenez, begiz jo zuten auzokideek etxe hura. 1976ko uztailean, auzokideak antolatu eta etxea okupatu zuten. Poliziak okupatzaileak kanporatu eta etxea hesiz ixtea lortu zuen ordea.\nUrte bete pasata, 1977ko uztailean, INPk etxea saldu behar zuenaren zurrumurrua zabaldu zen. Egoera horren aurrean, berehala elkartu ziren batzarrean auzotarrak eta salmenta hori ekiditeko antolatzen hasi. Lehen pausu gisa, batzorde bat osatu eta udalarekin zein INPrekin hitz egitera joan ziren. Udalari etxea erosi eta auzoaren esku jartzeko eskaera luzatu zioten.\nUdalaren partetik mugitzeko intentziorik ikusten ez zutenez, uztailaren 14tik aurrera auzoan ekintzak gogortzen joan ziren: batzarra eta manifestazioa egin zituzten egun horretan bertan; 15ean, kontzentrazioa INPren eraikinean, enkantea geraraz zezaten exijitzeko; 16an, kontzentrazioa gobernu zibilaren aurrean; 19an, batzarra frantziskotarren komentuan. Eta beste batzar bat 22an. Hala ere, INPk partikular bati saldu zion etxea. Egiatarrak sutan zeuden.\nUztailaren 24an, 500 bat lagun udaletxe parean agertu ziren, etxearen salmenta atzera bota eta udalak eros zezan exijitzeko. 26an, bigarren manifestazio bat udaletxera. Orduan ere 500 bat lagun abiatu ziren Egiatik, baina beste auzoetako jende asko elkartu zitzaien harako bidean. Hedabideetara ere iritsi zen gaia, hiri guztian bolo-bolo hedatuz. Manifestariek indarka udaletxera sartzea lortu eta udalbatza aretoa okupatu zuten egun hartan.\nAuzotarrek udalbatza okupatu ostean, jarduneko alkate gisa ari zen Muñoz Mugica, etxea erosi eta auzoari uzteko konpromisoa sinatu zuen momentua. | argia artxiboa cc by sa • gordegia.eus-en bidez\nBiharamunean, INPk enkantea bertan behera utzi zuela zabaldu zuten hedabideek. Auzoko jendea fidatu ez, eta berriz ere udalbatza aretoa okupatzea lortu zuten. Hantxe, beste erremediorik ez zuela, jarduneko alkate gisa ari zen Muñoz Mugicak (Otazu kanpoan baitzen), etxea erosi eta auzoari uzteko konpromisoa sinatu zuen. Eta bete zuen hitzemandakoa: Villa Saliako etxea erosi eta auzotarren esku utzi zuen udalak.\nOrduz geroztik, Villa Saliako etxeak auzoaren unean uneko arazo eta premiei erantzuteko espazio gisa funtzionatu du. Bertan izan dira haurtzaindegia, euskaltegia edo orain bezala Helduen Hezkuntza Iraunkorreko Ikastetxea, auzoko beharren zerbitzura.\nTags: hiri eredua, auzoak, auzo elkarteak


Jainkoa bizia jendea | 2020eko Maiatzaren 21a\nBirüs ezdeüs batek mündüaren erdia etxen zerratürik etxeki deikü. Karia hortara, ahatze düenak berriz ikusten dü zoin diren bizitzeko gaüzarik beharrenak: aire hona, hur garbia, janari sanoa, osagarria, xahütarzüna, arropa, aterpea, alkarrekin berrikatzea, alkar lagüntzea, behar delarik hara-honarakatzea, eta horien güzien ükeiteko, adinean gireno lan egitea. Beharrüne horiez arta hartzen düen langile mota zonbaiti esker, bizia aitzina joan da konfinamentü / zokoalatze denbora hortan: medezi, erizain eta botikari, laborari, agro-janaritzako langile, kamiu gidari, salgietako kütxazain, zikinontzi biltzale, bazter eta barne xahazale, postari, elektrizista, ütürgin / plonbier, irakasle, bankuko enplegatü, süehaile, polizia, soldadu zonbait, füntzionari eta beste... Ofiziorik beharrenak, üsü bortitzenak, apalenak, mesperetxatüenak eta merkeenak. Bai eskerrak, eta gero agian zerbait haboro ere gisa batez kanpoan zerratürik egon diren jente horier, denen zerbütxüko laneala behartürik, beren osagarria lanjerean ezarriz, eta zonbaitek bizia galdüz. Orai egin ahala badükeie beste ofizio eta lanbide zonbaitek, hala nola dendari / jostünek, etxegintzako langileek, indüstriakoek, libürütegiek, baratzezainek, arimen artazaleek eta ezpiritüen betatxazaleek, bereziki apez eta psikologek, laster agian ostalerek eta kültürako sorzale, artista, aktür eta enplegatüek... Etxen zerratürik egonez ere, lüzeala plazer güti. Haurrek ezin egona eremü hertsi batetan, gazteek ezin edena lagünak ikusi gabe, etxekoek lan gaitza baten eta besteen egartez, emazte joak ifernüa, beti joilearen bistan, xaharrek pena handia haur eta arrahaurrak ezin ikusiz... Hots, konfinamentü hori dener gogor izan zaikü, lazgarri lüze. Arren aste zonbaitez barnen bizitzea hain neke balin bazaikü, zer erran giniro bizi osoan zerratürik egon behar bagünü? Alta hori da preso diren zonbaiten zortea, bereziki hogeita hamar urte hontan Frantzia pe hortan presoner dauden hiru lapurtarrena. Haier pentsa dezagün azkarki, haien alte ahal dügüna oro egin, zeren Ebanjelioaren arabera, azken jüjamentüan Jinko semeak erranen deikü: gose nintzan, egarri, bülüzgorri, arrotz, eri, preso, eta lagüntü naizü, edo ez naizü... Beste jenterik ere badago lüzaz barnean zokoalatürik, eri eta xaharrak bereziki: haien alte ber gisan ahal dügüna egin dezagün. Egün batez, beharbada lüza gabe, gure aldia dükegü. Geroari ere pentsa. Atzokoaren arrapika izanen ote da? Ber bidetik aitzina joanen girea, egüneko interes llabürrena gogoan, biharamenik ez balitz bezala? Mündüa hola ibili zaikü azken berrogeita hamar urteetan, eta ondorioak hor dütügü denen bistan, ikusi nahi dütügün ber: klimaren berotzea prefosta, bena beste zonbat kalte bazterretan, aski aipatürik direnak. Ekonomia ere zinez hauskor eta minbera, erremedioak eta janariak mündüko beste püntatik behar direlarik. Eta hainbeste jente bide bazterrean ützirik, azkarren TGVa ez beita nonahi eküratzen, ez eta noiznahi, nolanahi. Pandemia hori ez ote da zentzü hon amiñi baten arrapizteko parada? Hala behar lüke. Haatik ez dezagün ametsik egin, partida gaitza beitükegü. Batetik galtze handiak izan dira, bestetik giderretan direnek beren TGVa gero eta zalheago erabili nahiko düe, betiko bürdüin bidetik, besteez axolatü gabe. Doi bat jüstizia nahi düanak badüke zer egin. Burutzeko, gogoan ditut Orioko ermitatik Euskal Telebistaren bitartez igandero meza hedatzen diguten sei pertsonak: apaiza naski, pianoa jotzen duen gizona, eta gaurko elizaren oinarri soziala irudikatzen duten lau andre kantari fidelak. Eskerrik beroenak eta elkartasun agurrak urrutiko Zuberoa naturalki konfinatu honetatik.


Bizitza abstraktu hau - - Anboto.org\nGarazi Arrizabalaga Cabrerizo (Durangoko Museoa) 2019-10-25 08:30\nGure gorputza museoa bera da, eta museoko horma bakoitza gure bizitzaren garai desberdin bat. Era berean, horma horiek betetzen dituzten koadroak gure esperientziak izango lirateke. Batzuetan esperientzia batzuk besteak baino handiagoak dira, hormaren zentimetro gehiago betetzen dituzte. Beste batzuk, ordea, txikiak dira, baina marko deigarri bat dutenez atentzioa deitzen digute.\nKoadro batzuk figuratiboak dira, errealitate zorrotza erakusten digute, benetan gertatzen dena (gure alde arrazionala, alegia) eta beste batzuk, ordea, guztiz abstraktuak dira (gure sentimenduak izango lirateke hauek). Koloreak ere garrantzia dauka. Momentuan sentitzen duguna azaltzen digulako; kolore argiak momentu alaiak azaltzeko eta ilunak momentu garratzak adierazteko.\nPentsa ezazu momentu honetan zure museoko koadro bat egiten zabiltzala. Zure bizitza, momentu zehatz honetan, errepresentatzen duen lana izango zen. Nolakoa izango zen? Kolore ilunekin ala argiekin pintatua? Tamainaz handia ala txikia? Abstraktua, zure barrenak era irrazionalean azaltzen dituena ala figuratiboa, gauzak diren bezalakoak direla esaten duen lan bat?\nModu batera edo bestera bada ere, garrantzitsuena gure koadro guztiekin zerbait ikastea da, eta hormetan zintzilik uztea, gure bizitza nolakoa izan den ez ahazteko, hori baita etorkizuna hobetzeko bide bakarra. Akatsetatik eta arrakastetatik ikasten dugulako bizitzen.


Beldurtuko ez zaituzten 5 Google Analytics panelak Martech Zone\nGoogle Analytics merkatari askorentzat beldurgarria izan daiteke. Honezkero denok dakigu zein garrantzitsuak diren datuek gidatutako erabakiak gure marketin sailentzat, baina gutako askok ez dakigu nondik hasi. Google Analytics marketin analitikoarentzako tresna indartsua da, baina gutako askok konturatu baino hurbilagokoa izan daiteke.\nGoogle Analytics-en hasten zarenean, egin behar duzun lehenengo gauza zure analytics ziztadaren tamainako ataletan. Sortu aginte-taulak marketin-helburu, atal edo are posizioan oinarrituta. Sail barruko lankidetza funtsezkoa da, baina ez duzu Google Analytics panelak nahastu nahi, behar dituzun diagrama guztiak panel batean sartuz.\nGoogle Analytics panel bat modu eraginkorrean eraikitzeko, hau egin beharko zenuke:\nDemagun zure audientzia - Barruko txostenak egiteko arbela al da zure nagusia edo bezeroa? Seguru asko zure nagusiak baino maila zehatzagoan ikusi beharko dituzu jarraipena egiten ari zaren metrikak.\nSaihestu trasteak - Aurrez ezazu behar duzunean taula egokia aurkitzen saiatzearen buruko mina zure arbelak ondo antolatuta. Arbel bakoitzean sei-bederatzi taula daude aproposak.\nEraiki panelak gaiaren arabera - Nahastea ekiditeko modu bikaina aginte panelak gaiaren, asmoaren edo rolaren arabera multzokatzea da. Adibidez, SEO eta SEM ahaleginak kontrolatuko dituzu, baina litekeena da ahalegin bakoitzerako taulak beste arbel batean gordetzea nahasmena saihesteko. Datuak bistaratzearen atzean buruko tentsioa minimizatu nahi duzula da, beraz, joerak eta ikuspegiak azalduko zaizkigu. Diagramak aginte-tauletan taldekatzea helburu hori duten euskarrien arabera.\nJarraibide batzuk dituzula kontuan, hona hemen Google Analytics panel bakoitzerako aplikazio praktiko batzuk (Oharra: paneleko grafiko guztiak Google Analytics-eko datuak dira DataHero):\nAdWords panela - PPC marketer-entzat\nArbel honen xedea da kanpaina edo iragarki talde bakoitza nola funtzionatzen duen aztertzea, baita gastu orokorra kontrolatzea eta optimizatzeko aukerak identifikatzea ere. Gainera, AdWords taulan etengabe korritu beharrik ez izatearen abantaila gehigarria lortuko duzu. Arbel honen zehaztasuna noski, zure helburuen eta KPIen araberakoa da, baina kontuan hartu beharreko hasierako metrika batzuk hauek dira:\nGastatu dataren arabera\nBihurketak kanpainaren arabera\nEskuratze bakoitzeko kostua (CPA) eta denboran igarotzea\nBilaketa parekatutako bilaketaren arabera\nEskuratze bakoitzeko kosturik baxuena (CPA)\nEdukien panela - Edukien merkaturatzailearentzat\nBlogak merkaturatzaile gisa egindako SEO ahalegin askoren bizkarrezurra bihurtu dira. Sarritan gidatzeko makina gisa erabiltzen direnak, blogak zure bezero askorekin lehen interakzioa izan daitezke eta batez ere marka aitortzeko erabiltzen dira. Zure helburua edozein dela ere, ziurtatu zure arbela helburu horrekin diseinatzen duzula, edukiaren konpromisoa, sortutako eramangarriak eta guneko trafiko orokorra neurtuz.\nDenbora gunean (blogeko argitalpenen arabera banatuta)\nSaioak blogaren mezuaren arabera\nErregistratu blogaren mezuaren / blogaren kategoriaren arabera\nWebinar erregistratzaileak (edo bestelako edukien helburuak)\nSaioak iturriaren / mezuaren arabera\nErrebote-tasa iturriaren / mezuaren arabera\nSite Conversion Dashboard - Hazkundearen hacker-entzat\nHasierako orria eta helmuga orrialdeak ziurrenik bihurtzeko asmoa dute, zure erakundeak bihurketa bat definitzen duen edozein dela ere. A / B orrialde hauek probatzen egon beharko zenuke, beraz, arreta handiz kontrolatu behar duzu proba horietan oinarrituta nola ateratzen diren orrialdeek. Hazkundea hazten duen merkaturatzailearentzat, bihurketak funtsezkoak dira. Ikusi bihurtze iturri handienak, bihurketa tasa orrialdearen arabera edo errebote tasa orrialdearen / iturriaren arabera.\nSaioak helmuga orria / iturriaren arabera\nHelburuak betetzea lurreratze orria / iturriaren arabera\nBihurketa-tasa lurreratze orria / iturriaren arabera\nErrebote tasa lurreratze orria / iturriaren arabera\nZiurtatu A / B probak dataren arabera arretaz jarraitzen dituzula. Horrela, badakizu zehazki zerk eragiten duen bihurketa tasen aldaketa.\nGunearen metriken panela - Geeky Marketer-entzat\nMetrika hauek nahiko teknikoak dira, baina zure webgunea optimizatzean alde handia eragin dezakete. Are gehiago sakontzeko, begiratu nola lotzen diren metrika teknikoago hauek edukiarekin edo metrika sozialekin. Adibidez, zure Twitter erabiltzaile guztiak mugikorretik etortzen al dira lurreratze orrialde jakin batera? Hala bada, ziurtatu helmuga orria mugikorretarako optimizatuta dagoela.\nOrokorrean gunean emandako denbora\nMaila altuko KPIak - Marketinaren VPrako\nArbel honen ideia, metriken gaineko begirada oso erraza izatea da. Ondorioz, ez duzu zure saileko bost pertsona ezberdinekin hitz egin behar zure marketin ahaleginen osasuna ikusteko. Datu horiek guztiak leku berean mantentzeak ziurtatzen du marketinaren errendimenduari buruzko edozein aldaketa ez dela oharkabean pasatuko.\nLead-ak iturri / kanpainaren arabera\nPosta elektronikoaren marketinaren errendimendua\nInbutu orokorraren osasuna\nMarketinaren balioa gainerako erakundeari jakinarazteko, datuok gero eta menpekoagoak gara. Datu egokiak bildu, funtsezko argibideak aurkitu eta gure erakundeei komunikatzeko adina analisi izan behar dugu. Horregatik, ezin duzu Google Analytics bezalako tresna garrantzitsuak alde batera utzi, batez ere kontsumo gehiago hartzen dituzunean, aginte-panelak bezalakoak.\nTags: iragarki egunezanalisi panelakerrebote-tasaerrebote-tasa iturriaren araberaedukien analisiaedukiaren metrikabihurketen analitikabihurketa metrikakbihurketa-tasabihurketak kanpainaren araberabihurketak bilaketa-kontsultaren araberacpadatu heroiadatu-heroiadatahero panelakhelburua osatzeagoogle analyticsKPIlurreratze orrien analitikahelmugako orrien panelahelmuga orriko metrikakcpa baxuenamarketin kpimugikorraren erabilerasistema eragileapantailaren bereizmenasaioaksaioak postazsaioak iturriaren araberadenbora guneanerabiltzaileen saioakwebinar erregistratzaileak\nAutomatizatu probak eta optimizatu zure mugikorretarako aplikazioa txaloekin\nKorporazioko sare sozialen arrakastak SMM tresna behar du


Saint-Aybert - Wikipedia, entziklopedia askea.\nHenri PIETTE (2014-2020)\n50° 26′ 54″ N, 3° 39′ 15″ E / 50.4483°N,3.6542°E / 50.4483; 3.6542Koordenatuak: 50° 26′ 54″ N, 3° 39′ 15″ E / 50.4483°N,3.6542°E / 50.4483; 3.6542\nCondé-sur-l'Escaut, Crespin eta Thivencelle\nSaint-Aybert Frantziako udalerria da, Nord departamenduan dagoena, Hauts-de-France eskualdean. 2013an 360 biztanle zituen.\n2007an Saint-Aybert udalerrian erroldatutako biztanleak 360 ziren. Familiak 119 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 29 seme-alabarik gabeko familiak ziren, 62 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 128 etxebizitza zeuden, 123 familiaren etxebizitza nagusia ziren eta 5 hutsik zeuden. 127 etxeak ziren eta 1apartamentu bat zen. 123 etxebizitza nagusietatik 112 bere jabearen bizilekua ziren, 8 alokairuan okupaturik zeuden eta 2 doan lagata zeuden; 4 etxek bi gela zituzten, 8 etxek hiru zituzten, 25 etxek lau zituzten eta 85 etxek bost zituzten. 95 etxek euren parking plaza propioa zuten azpian. 37 etxetan ibilgailu bat zegoen eta 71 etxetan bat baino gehiago zituzten.\nSaint-Aybert udalerriko biztanleria-piramidea 2009an .\n2007an lan egiteko adina zuten pertsonak 246 ziren, horien artean 179 aktiboak ziren eta 67 inaktiboak ziren. 179 pertsona aktiboetatik 153 lanean zeuden (91 gizon eta 62 emakume) eta 26 langabezian zeuden (10 gizon eta 16 emakume). 67 pertsona inaktiboetatik 12 erretiraturik zeuden, 26 ikasten zeuden eta 29 "bestelako inaktibo" gisa sailkaturik zeuden.\n2009an Saint-Aybert udalerrian 124 unitate fiskal zeuden, 340 pertsonek osaturik. Pertsona bakoitzeko diru-sarrera fiskalaren mediana urteko 18.061 euro zen.\n2007an zeuden 7 komertzioetatik, 1 bestelako produktu industrialen fabrikazioko enpresa zen, 1 garraio enpresa zen, 1 ostalaritza eta jatetxe enpresa zen, 1 zerbitzu enpresa zen, 2 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saint-Aybert udalerrian 4 nekazaritza-ustiategi zeuden.\nThivencelle (1,7 km)\nCrespin (3,1 km)\nCondé-sur-l'Escaut (4,4 km)\nFresnes-sur-Escaut (5,8 km)\nVicq (5,9 km)\nVieux-Condé (6,3 km)\nQuiévrechain (6,4 km)\nEscautpont (7,2 km)\nQuarouble (7,3 km)\nBNF: 152671023 (data)


Etxebarriko Udala - Bizkaiko trenbide sarearen erabilerarako irizpideak bateratzea, tarifaz ezartzea eta azpiegitura osagarrien finantzazioari buruzko udal erregua.\nBizkaiko trenbide sarearen erabilerarako irizpideak bateratzea, tarifaz ezartzea eta azpiegitura osagarrien finantzazioari buruzko udal erregua.\nEtxebarriko Udalak uztailaren 13an bidalitako erregu baten kontua eman zuen 2017ko uztailaren 18an ospatutako Udabaltzan. Erregu honetan eskatzen zen Bizkaiko trenbide sarearen erabilerarako irizpideak bateratzea, tarifaz ezartzea eta azpiegitura osagarrien finantzazioa.\nErreguaren testua hemen eta albiste honi erantsitako artxiboan ikus daiteke, guztiok janinarazteko:\nErregua GPK (pdf, 250 Kb)\nBizkaiko trenbide sareak baditu zenbait azpiegitura osagarri eta berauen helburu nagusia sare horien inguruko hiriguneak lotzea eta bidaiariz hornitzea da.\nAipatutako helburua betetzeaz gain, sarean dauden udalerrien barruko komunikazioak eta mugikortasuna errazten dute.\nAzpiegitura hauek anitzak izan ohi dira eta tarifak, erabilerak, garraio-txartelak eta gainontzekoak ez daude irizpide bakar baten menpe. Horretaz gain, hauetako batzuk Barik antolamenduaren baitan daude eta beste batzuk ez.\nJarraian zerrendatzen dira egoera hau azaltzen duten zenbait adibide:\n-Mallonako igogailua: noizbehinkakoa 0,45 €, 10 bidaiako bonoa 3,50 €. Txartel propioa du eta ez dator bat beste azpiegitura batzuekin, ez dago BARIK ean integratuta.\n-Zumalakarregiko Igogailua: noizbehinkakoa 0,50 € , 30 bidaiako bonoa 8,40 €.\n-Ereagako Igogailua: zerrendan sartzen da, izan ere BGPan “igogailuak” atalean agertzeaz gain , honen ordainketa BARIK en integratuta dago 0,18 € ko tarifarekin.\n-Mamarigako Funikularra: doakoa da , luzaroan “ doakotasunaz” eta errentagarritasunaz izan den eztabaidaren ostean . Sarbidean balidadorak daude eta BARIK beharrezkoa da , hala ere barruko bidaiaren kostua 0 da.\n-Beste igogailu mota batzuk daude, Basozelaikoa (Basaurikoa) esaterako, edo Peñotakoa( Portugaletekoa), hauek ere barneko erabilera dute eta ez daukate balidatzekorik, beraz, erabiltzaileek udalerrian mugitzeko erabili ohi dute erabat doan eta kontrol estatistikorik gabe.\n-Etxebarrikoaren planteamendua Mallonakoarena bezalakoa da prezioari dagokionez, txartela deberdina bada ere. Etxebarriko igogailuaren berezitasunak, 3 geltoki dituenak, egoera zaildu egiten du, izan ere, geltokitik pasatzen diren erabiltzaileek baino ez dute ordaintzen txartela,balidatzeko gune bakarra bertan dago eta. Erdiko geltokitik goiko geltokira joateko mugitzen diren erabiltzaileek ez dute ezer ordaindu behar eta ez dago mugimendu horren kontrolik. Egoera hau konpontzeko bidean dago.\nEgoera honi guztiari ETSren irizpide aldaketa gehitu behar zaio, izan ere, bere proposamena zera da: udalen halako azpiegiturak eta erakunde horren kudeaketaren menpe daudenak, mantenu arloan udalen ardurapean gera daitezela , oso osorik edo neurri jakin batean, barne-mugikortasunerako sistema gisa ulertzen baitira.\nKontuan hartu behar dugu 2005 etik datorren zirkunstantzia, Etxebarriko Udalak orduz geroztik Barneko Garraio Zerbitzua (EtxebarriBus) finantzatu izan du oso-osorik. Guztira urtean 570.000 herritar garraiatzen ditu zerbitzu honek eta hauetatik %30 inguru Metroa eta Eusko Tren geltokiak lotzeko erabiltzen dutela aurreikusten da. Udalak ez du inongo konpentsaziorik edo diru-laguntzarik jaso garraio zerbitzu honen truke ezta trenbide sareari hurbiltzen dion persona kopuruaren truke. Hain zuzen ere kontrakoa gertatzen da, BGP arekin hitzartutako zerbitzua izanik, EtxebarriBusaren erabilerak diru-sarrera txikiagoa dakar, ibilgailu-aldaketaren truke deskontua aplikatzen da eta.\nBai erabiltzaileen artean bai Udalen artean konparaziozko bidegabekeria argia eragiten duen egoera hau ikusirik,\nERREGU hau egiten dut:\n-Egoera hau aztertuko duen batzordea martxan jarri dadila erabilera-irizpideak, tarifak eta azpiegituren finantzazioa ezartzeko helburuarekin, kontuan izanik, besteak beste, berauen errentagarritasuna eta Udalek egin beharreko ahalegin ekonomikoa azpiegitura eta mugikortasun zerbitzuen atalean, lurraldearen mugikortasunean eragiten dutenak zuzen-zuzenean.\nHau guztia Garraio Partzuegoaren Kontseilu Orokorrari jakinarazten zaio aintzat har dezan erregu gisa 2017ko uztailaren 13ko saioan.\n2017ko uztailaren 10a / a 10 de julio de 2017\nAlkatea / Alcalde


macOS Mojave euskaraz - Iparra.eus\nApple enpresaren aldetik ez denez erantzunik jaso, bere sistema eragileak euskaratuko dituen edo ez, iparra.eus-ek erabaki bat hartu du, macOS sistema eragilea euskaratuko du, Mojave hain zuzen ere. Zuentzat eskuragarri jarriko zaizue material guztia, ordenagailua euskaraz erabil dezazuen. Nola egin behar duzuen, deskargatzean ikusiko duzue, aplikazio bakoitzak gida labur bat edukiko du. Ez larritu, oso erreza da.\nLehenengo eta behin hau egin behar duzue (prozesu hau behin bakarrik egin behar da):\nSistema eragileak, babesteko sistema bat du, aktibatuta egonez gero, ezin izango duzue deskargatutako karpeta bere lekuan kopiatu, hortaz, desaktibatu beharko duzue. Nahi izanez gero, kopiatu eta gero, berriro aktibatu ahal duzue.\nOrdenagailua martxan jartzen duzuenean, soinua hasi baino lehenen, sakatu eta mantendu aldi berean segundo batzuk “cmd + r” bi teklak.\nGoiko menuan “Terminala” aukeratu.\nIdatzi hau “csrutil disable” eta sakatu “Enter“.\nDesaktibatuta duzuen edo ez jakiteko, idatzi: csrutil status. Ondo egin baduzue, disable dagoela esan beharko dizue.\nBideo honetan ikusiko duzue hobeto:\nUne horretatik aurrera, deskargatutako karpetak dagozkien direktorioetan kopia ditzakezue. Gogoratu, hau behin bakarrik egin behar duzue. Nahi izanez gero, hau berriro aktibatzeko “csrutil enable” idatzi.\nMOJAVE macOS APLIKAZIOAK EUSKARAZ DESKARGATU:\nOharrak (Notes) Catalina sistemarekin bateragarria


Ibai Etxabe Romanek irabazi du aurtengo Gabonetako argazki lehiaketa — Zumaiako Udala\nIbai Etxabe Romanek irabazi du aurtengo Gabonetako argazki lehiaketa\nErregeen belaontziaren argazki eder bat izan da epaimahaiak saritzea erabaki duena. Zumaiar ugarik hartu dute parte aurtengoan ere Gabonetako argazki lehiaketan eta 37 argazki jaso dira guztira udal whatsapp zenbakiaren bidez.\nAurtengo Eguberriak atzean uzteko Gabonetako argazki lehiaketaren irabazlea jakitea falta genuen oraindik eta epaimahaiak jakinarazi berri du, hain zuzen ere, aurtengo saria merezi izan duen argazkia. Erregeen belaontziaren argazki eder bat izan da epaimahaiak saritzea erabaki duena eta egilearen izena Ibai Etxabe Roman da. Beraz, zorionak Ibai!\nZumaiar ugarik hartu dute parte aurtengoan ere Gabonetako argazki lehiaketan eta 37 argazki jaso dira guztira udal whatsapp zenbakiaren bidez. Irabazleari, iragarri bezala, Zelai Hoteleko jatetxean bi dastatze menu egokitu zaizkio. Gabonetako argazki lehiaketak arrakasta du zumaiarren artean eta urtetik urtera gure herriko Eguberrien argazki ederrak uzten dizkigu. Aurtengoan Ibai izan da irabazlea, hurrengoan, zu izan zaitezke…\n2018-2019 Gabonetako argazki lehiaketako argazki irabazlea. Egilea: Ibai Etxabe Roman


Arrain-parrillada | Consumer\nParrillako arrainek usain, zapore eta trinkotasun oso atseginak hartzen dituzte\nParrillan prestatutako arraina, ondo prestatua, edozein momentutarako egokia da. Baina ondo prestatzeko, zenbait aholku eman behar dira, arrainak bere ezaugarri guztiak eta zaporea gorde ditzan. Gomendio horiei jarraiki, eta praktika pixka batekin, arrain-parrillada egitea ez litzateke lan zaila izango. Arrainek usain, zapore eta trinkotasun oso atseginak hartuko dituzte.\nArraina prestatzeko erabiliko den parrillak garbi eta olioz ongi lubrifikatuta egon behar du. Horrela ez da itsatsiko, erraz hausten den haragia baita. Ohikoena da sutara zuzenean berotzea, eta, jakina, ez da erabiltzen. Erre ondoren, zatar-paperarekin urratuko dugu. Berriro epeldu edo hotz dagoenean, eta erretzen hasi aurretik, oliba-oliotan bustitako sukaldeko paperaren zati bat pasatuko dugu gainazaletik.\nArraina tenperatura ertainean erre behar da, ez gutxi, ez oso bero. Gainera, txingarretan egingo da, ez sutan. Beraz, lehenik eta behin, su bat egin behar da landare-ikatzarekin, eta sua desagertu ondoren, txingarren tenperatura kontrolatu. Arraina erretzeko bero egokiena zein den jakiteko, etxeko metodo bat erabil daiteke: eskua parrillaren parean jarri, txingarretatik 20 bat zentimetrora. Hiruzpalau segundo irauten badugu, tenperatura ezin hobea izango da parrillada prestatzeko.\nBisigu-ontzia izeneko erretilu erretegia erabil daiteke. Arrain osoei aplikatzen zaie, arrainari buelta eman baitiezaioke hausteko arriskurik gabe. Parrilla bereziak ere erabil daitezke, bai arraina bai landareak erretzeko. Horiek sare konprimituagoa dute, eta, beraz, arraina apurtzeko probabilitatea txikiagoa da.\nBarruko zapore eta zuku guztiei eusteko, arrainaren azala ez da atera behar.\nParrillan prestatzeko arrain-pieza ezin hobeak haragi sendokoak izan behar dira, hala nola sardinak, txitxarroak, lupia, bisiguak, izokina edo atuna. Txingarretan aplikatu beharreko tenperatura alderantziz proportzionala izango da arrainaren bolumenarekiko. Adibidez, arrain osoak xerren ordez prestatzen ditugunean, tenperatura txikiagoa aplikatuko dugu, egoste-denbora luzeagoa izango baita. Horrela, beroa pixkanaka sartuko da arrainean, eta, horrela, kanpotik erre ez dadin eta barrutik erre ez dadin. Produktua lehortu egin behar da, ez busti.\nArrainaren azala ez da atera behar. Hori lehortzeko egiten da, eta horrek zaporea eta zukuak mantentzen ditu barruan. Kozinatutzat hartzen da kolore opakoa hartzen duenean eta sardexka batekin ziztatzean erraz hausten denean. Sutatik ateratzean zehatz-mehatz ez badakigu, hobe da pixka bat pasatutakoan gutxiago egostea, arrain beroa parrillatik kendu ondoren gehiago erretzen baita.\naroma parrilla-eu parrillada de pescado-eu Pescado-eu zapore


Realak David Silvaren fitxaketa iragarri zuen atzo iluntzean\nRealak David Silva Manchester Cityko jokalaria fitxatuko duela iragarri du, Martin Odegaarden berrarrantzak Real Madrilek eragindako baja ordezkatzeko.\nRealak datorren denboraldirako bere lehen fitxaketa iragarri du David Silvarekin akordio batera iritsi ostean, Manchester Cityn jokatu duen hamar denboraldietan titular izan baita, baina azken partidan minutu gutxi batzuk baino ez zituen jokatu Guardiolaren taldearekin Champions Leagueko final-laurdenetan Lisboan larunbatean Olympique Lyonen aurka.\nDavid Silvak Manchester Cityrekin kontratua amaitu du eta Martin Odegaard ordezkatzeko eskualdaketa ordaindu beharrik gabe heldu da Realera, Real Madrilek bi denboraldirako kontratua hautsi ostean, lehenengoan emandako errendimendu handiaren ostean.\nKomunikatu ofizialean Realak adierazi duenez, kontratua bi denboraldirako izango da 2022ko ekainaren 30era arte eta denboraldi-aurrean "hurrengo egunetan" sartuko da. Azken astean ziurtzat jotzen zen Laziok hiru denboraldirako fitxatu zuela, baina azkenean Realaren alde egin du eta Italian talde italiarra "haserre" dagoela adierazi du.\nJokalari kanariarra Valentzian hezi zen, 14 urterekin. 17rekin Bigarren B Mailan debuta egin zuen eta 18rekin utzita joan zen Eibarrera 2004-05 denboraldian.\nHurrengo denboraldian ere Celtan jokatu zuen utzita Lehen Mailan eta 2006-07an Valentziara itzuli zen Levanteko taldean jokatzeko, 2010eko udan Hegoafrikako Munduko Txapelketan 33 milioi euroren truke Manchester Cityra pasatu zen arte.\nEspainiako selekzioarekin 2008 eta 2012ko Eurokopak irabazi zituen eta 125 partida jokatu ditu 35 gol sartuta. Manchester Cityrekin hamar denboralditan lau Liga, bi Kopa eta hiru Superkopa irabazi ditu, Valentziarekin irabazitako Koparekin eta Ingalaterrako taldearekin lortutako beste bost titulurekin batera.\n#Ataun #Irratia #AtaunIrratia #Kirola #Futbola #RealSociedad #ManchesterCity #RealMadrid #DavidSilva #MartinOdegaard #Fitxaketak #Valentzia #Eibar #Celta #KanariakUharteak #Hegoafrika #EspainiakoSelekzioa


Arabako herria eta Andre Mariaren adbokazioa. Uda / Trebiñoren eta Ebroarroaren arteko igarobide edo "atean" dago; antzina gaztelua zuen gainean, atearen zaindari. Euskal izen zaharra, Zabalate, Andre Maria adierazteko baizik ez da gorde, bere itzulpena den Portilla izan baita izen ofizial bakarra menderik mende, euskararen bazterketaren ondorioz.\nUrretxu (G) herriko Andre Mariaren adbokazioa. Irudia Done Joanesen baselizakoa zen eta Zabaleta baserrian gordetzen zen. Gaur egun jabego pribatua da.


BERDINKETA LIGAKO GARAILEEN AURKA! – Eibar Rugby Taldea | Webgune ofiziala\nBERDINKETA LIGAKO GARAILEEN AURKA!\nKategoria: Senior Neskak Kronikak, Senior Neskak\nBERDINKETA LIGAKO GARAILEEN AURKA!2021-11-012021-11-01http://www.eibarugby.com/wp-content/uploads/2018/03/cropped-eibarko-rugby-taldea-logo-blanco.pngEibar Rugby Taldea | Webgune ofizialahttp://www.eibarugby.com/wp-content/uploads/2021/11/20211101_110119_0001.png200px200px\nDomeka honetan, urriak 30 12:00-etan, Eibar Rugby-k 5. jardunaldia jokatu du (1. jardunaldia oraindik jokatu gabe dago). Oraingoan 2020/2021 denboraldiko garailearen aurka, Cisneros taldea.\nPartida markagailuan 17-17 batekin amaitu da, oso berdinduta eta tentsio asko dun partida baten ostean.\nLehenengo zatian, Eibar baloiaren jabe zen eta Cisnerosek, bere aldetik, ez zien aurreratzen uzten eibartarrei. Hala ere, Maika Brust-ek, Eibarko inkorporazio berriak, entsegu markara heltzea lortu zuen, markagailuan aurrea hartuz eibartarren alde. Lehenengo zatia amaitzeko segundu gutxi faltan, madrildarrek aurrea hartu zuten entsegu eta transformazio bat lortuz.\nBigarren zatian, argi zegoen partida ondoen mantenduko zenarentzat izango zela. Baloia denbora osoan aldatzen zen taldez, eta Cisnerosek beste entsegu bat egitea lortu zuen. Hala ere, Eibarrek ez zuen amore eman eta mele indartsu batekin, Joana Murray-ek beste entsegu bat markatu zuen. Ondoren, Aleu Cid-ek ere puntuak lortu zituen armaginen alde.\nPartida, batez ere aurrelarientzat, oso fisikoa izan zen. 17-17ko emaitza justu batekin eman zitzaion amaiera jardunaldiari.


“Parkean olgetan” ginkana eta jolasteko saioak ostiraletan Getxoko 3 parketan – Egizu elkartea\nParkean olgetan ekimena kalean ere euskaraz jolasteko antolatuko dugu. Maiatzeko hiru ostiraletan, Malakaten hasita, arratsaldez, Getxoko hiru parke desberdinetan, bi dinamika proposatuko ditugu: ginkana-jolasak eta mahai jolasetan aritzeko aukera.\nTalde txikietan aritu, euskaraz egin, umeen sorkuntza eta parte hartzea bultzatu nahiko genuke, ginkana eta mahai jolasetan gertuko tratua sustatzeko. Begirale-talde bat eta SENDIn parte hartzen dugun guraso taldeak lagunduko ditugu umeak.\nSaioak doakoak dira eta aurretik izen emate formularioaren bidez edo whattsappez izena eman behar da. Hainbat jolas izango ditugu, egokiak 3 urtetik aurrerako umeentzat.\nMaiatzaren 13an, San Isidrotako jai-egitarauaren barruan 17:30ean lotuko gara Malakate parkean. Algortako Iturgitxi parkean izango da gure bigarren hitzordua, maiatzaren 20an. Eta hirugarrenez Romora joango gara, maiatzaren 27ean, Santa Eugenia plazara.\nMateriala: mahai jolasen bat ekarri nahi baduzue, aurrera!\nGurasoen lan taldean (mahai jolasen batekin edota ginkanan) lagundu nahi badiguzu, eman izena beheko formularioan. Eskerrik asko!\nNoiz: maiatzak 13, 20 & 27, ostiralak, 17:30-19:30\nSENDI proiektua Getxoko Udalaren eta Egizu euskara elkartearen arteko elkarlana da. Informazio gehiago behar baduzu, www.egizu.eus/sendi-ra jo. Aitziber: 622 4330 85 / sendi@egizu.eus\nAitziber Amas2022-05-24T11:59:11+02:002022-04-13|olgetan euskaraz, Sailkatu gabea, sendi, sendi proiektua, SENDIren agenda|0 Comments


Gaur hasiko da besta zuri-gorria • ZUZEU\n“Gutxiago falta da” esan ohi da Iruñean uztailaren 14an, urtarrilaren 1ean, otsailaren 2an, … baina orain ez da deus geratzen. Ordu gutti barru jaurtiko du txupinazoa Jesus Mari Ganuza Erraldoien Konpartsako presidenteak. Izan ere, 150 urte bete dituzte Iruñeko erraldoi eta buruhandiek, eta behingoagatik iruindar oro ados da Bartzinak harturiko erabakiarekin. Udaletxean ere, alderdi guziek bat egin dute EAE-ANVk lehendabizi eta Yolanda Barcinak hondarrekoz proposaturikoarekin.\nBestarako tenorea da beraz Iruñean, jadanik herritarrek jantzi dituzte galtza eta hator zuriak eta prest dute zapi gorria, eguerdiko 12ak jotzen dutelarik lepoan lotu eta 204 orduz jantzirik eramateko. Udaletxeak 500 ekitalditik goiti prestatu ditu eta herri mugimenduak ere eskaintza zabala du herritarrendako.\nAurtengo bestak bereziak izanen dira, izan ere, lehendabizikoz peña guziek oihal beltzak eramanen baitituzte. “San Fermin herrikoiak aurrera”, “adierazpen askatasuna”, “San Fermin parte-hartzaileen alde” eta “peñen aurkako erasorik ez” lemak eta peñaren izena baizik ez dira ageriko haien pankartetan. Iruñeko Udalak jai herrikoien aurka duen jarrera salatu nahi dute honela eta peñen aurkako jazarpena gaitzetsi. Honetaz gain, uztailaren 11an ez dira zezen plazara joanen eta eguzki tendidua hutsik geratuko da beraz.\nParte-hartzea eta parekidetasuna\nGora Iruñea! kolektiboak ere jasan ditu erasoak. Aurten ere ez dute baimenik izanen haien egitaraua garatu ahal izateko. Dena-den, bertako bozeramaile Dani Saralegik esan du aitzina jarraituko dutela eta baimena behar duten ekintzak lekualdatu edo moldatuko direla. Karrika hartzeko deia egin zuen atzoko kontzentrazioan. Jai herrikoi, parte-hartzaile, parekide eta euskaldunak aldarrikatzeaz gain, Udalari eskatu zioten heldu den urteko Sanferminetan jai batzorde batek egitarauaren prestakuntzan lagun dezala.\nParekideak ere badira Gora Iruñeak aldarrikatzen dituen bestak eta aurten urrats bat emanen da berdintasunera bidean. Gaur bertan, 13:30ean folklore emanaldia eskainiko dute Iruñerriko dantza talde guziek eta hasteko agintariena dantzatuko dute. Aurten Oberena dantza taldeari dagokio ikurrina erdira ateratzea eta emakume bat hautatu dute lan horretarako. Lehendabizikoz neska izanen da ikurrina astinduko duen dantzaria. Bestalde, Iruñerriko mugimendu feministak telefono zenbakia paratu du eraso sexistak salatu ahal izateko. Edozein delarik ere erasoa (bortxaketak, ukipenak, irainak, jarraipenak, …) 699 687 687 deitzeko parada izanen da 24 orduz.\nGaurko Udaletxeak prestaturiko egitaraua ikusi.\nIrudia | Txupinazoa Udaletxe plazan | viajar24h.com | Creative Commons By SA\nIruñea, jaiak, peñak, Sanferminak\nXabier Lapitz: "Eraikitzen hainbeste kosta den zerbait, hain denbora gutxian pikutara joaten ikustea, penagarria da"


1937ko bonbardaketak, egungo bizkaitar gazteen begietara\nBizkaiko Aldundiak «Gernika Bizkaia, 1937-2012» ekimena jarri zuen atzo abian, orain 75 urte jazotako bonbardaketak egungo gazteen begietatik ezagutzera emateko. Belaunaldi arteko egitasmoak, herriz herri osatutako lan taldeek burutuko dute, eta «zer gertatu zen?» barik, «nola bizi izan zenuten, zer sentitu?» galdera du ardatza, datuak ez ezik sentimenak bildu nahi ditu-eta, belaunaldi gazteenek beren etxeko zaharrenei itaunak egin eta lekukotzak bilduz.\nEspetxeko maindireek ere artea sortzeko balio dezakete\nLucio Urtubia anarkistak Parisen daukan Louise Michel aretoan euskal presoek eginiko artelanak ikusgai izanen dira bi astez. Artelan horien artean Patxiku Guimon preso ohiak kartzelako maindireen gainean tindaturiko zenbait margo ikus daitezke.\nEl congreso �Di�logos de cocina� gira hacia la psicolog�a humana\nLa tercera edici�n del congreso gastron�mico �Di�logos de cocina� indaga en la psicolog�a y el camino para conseguir un buen liderazgo, una motivaci�n y la posibilidad de crecer como persona de manera conjunta. Retos que no est�n lejos de los fogones.\nNueva tormenta entre Elorza y Diputaci�n por la ubicaci�n de la estaci�n del TAV en Tabakalera\nARCO cumple treinta a�os con nuevo director e im�genes de su historia\nHelburuak lortzeko elkartzeak duen garrantzia nabarmendu dute Eskenak-en 15. urteurrenean\nProdukzio eszenikoen enpresak batzen dituen elkartea da Eskena eta atzo ospatu zuen hamabosgarren urteurrena. Hamabi enpresekin hasi zen elkarteak urte hauetan bikoiztu egin du bere kide kopurua.\nEl Grupo de Teatro de la UPNA estar� en la final de un certamen internacional\nElkar-ek ipuin eta ilustrazio lehiaketa antolatu du haur eta gazteentzat\nHiru euskal antzezlanen egileak Max sarien lehian izango dira Kordoban\nKepa Junkeraren eta Xabier Amurizaren emanaldia izango da gaur Bilbon\nEl Senado espa�ol aprueba la �Ley Sinde� y la env�a al Congreso para su ratificaci�n


Epailearen esanak beteko ditu Irungo Udalak, Sohaibo Billa identifikatu gabe Blaian lurperatzea aginduko balu ere : Antxetamedia\nAste honetan AN-NUR Irungo komunitate musulmanaren eskaera kontuan hartu du Jose Antonio Santano alkateak “familiaren eskaera eta alde humanoa eta erlijiosoa ahaztu gabe”, baina Udala epaileak aginduko duena betetzera behartua dagoela argitu du.\nAzaroan Bidasoa ibaian itotako migrante gaztearen gorpua identifikatu gabekotzat eman du epaileak. Eta senideek eta AN-NUR komunitateak DNA/ADN frogak eskatu dituzte, besteak beste, Ertzaintzak hasieran bildutako frogak ez dituelako epaileak ontzat eman. Eta Sohaibo Billaren senideek Burgoseko hilerri musulmanean atseden har dezala eskatu badute ere, epaileak Irungo Udalaren esku utziko du haren gorpua Blaiako kanposantuan lurpera dezan, anonimo gisa, identifikatu gabe.\nTaric Archenan, Irungo musulman komunitateko kideak argi utzi du Antxeta Irratian hilerri musulmanean lurperatua izan dadin zein garrantzitsua den. “Agintariek lurperatu behar badute, berdin zaie hemen edo Burgosen egitea, bizirik eman ez dioten bakea, orain ukan dezan”.\nAlkatea saiatuko da\nEgoera honi buruz galdetu dio Antxeta Irratiak Irungo alkateari. Bistan denez, epaileak Udalaren esku utziko baitu gorpua lurperatu dezan. Jose Antonio Santano alkateak esan duenez, oraindik ez du agindu ofizialik jaso, baina epaileak Udalari hori enkargatuko badio, Udala legez behartuta dagoela agindua betetzera. «Legalki gorpua idenitifikatu ez duten heinean. familia eta komunitate musulmanaren eskaerari buruz, Irungo epaitegian kontsultatzeko prest nago alternatibaren bat ote dagoen kontsultatzeko», argitu du. Baina momentuz, epaileak aginduko duena beteko duela iragarri du, ez dutelako beste aukerarik.\nOroitarazi behar da, Sohaibo Billaren senideek eta komunitate musulmanak Eurodac fitxategian hatz-markak bila zitzala galdegin diola poliziari, baita ADNa bere anai-arrebenarekin konparatu zezatela edota jatorrizko herrialdean bere hatz-marken erregistroa egotekotan eska dezatela. Baina hau ez du epaileak kontenplatu.


Matiak Kalezarren sustatu nahi duen proiektuari behin-betiko onarpena eman dio udalbatzak, aho batez - Albisteak - Usurbil\nMatiak Kalezarren sustatu nahi duen etxebizitza zaintzadunen auzunearen proiektuak bultzada erabakigarria jaso zuen atzo, izan ere, behin-betiko onarpena eman zitzaion plan bereziari atzoko osoko bilkuran. Alderdi guztien babesarekin onartu zen, gainera. Herritar batek Hiri Antolamenduko Arau subsidiarioetako A-96 (Portalmusu) eta A-97 (komentua) eremuen plan bereziari egindako alegazioa aintzat hartu du Udalak, eta, horren arabera, hasierako plana egokitu behar izan da. Horrez gain, Xabier Arregi alkateak jakinarazi zuenez, planaren azkeneko bertsio honek honako beste dokumentu hauek ere barneratzen ditu: Ingurumen ebaluaketari Aldundiak ezarritako baldintzak; Aldundiaren Bide Azpiegituretako Sailaren aldeko txostena; eta, Babes bereziko gune akustikoaren aitorpenerako dokumentua. Horrenbestez, atzoko erabakiarekin, plan bereziaren tramitazio urbanistikoari ekin dio Udalak. “Bultzada erabakigarria emango diogu gaur proiektuari. Ametsa dena egi bihurtu dugu”. Gaineratu zuenez, orain artean bezala, Udalak ahalegin guztia egingo du tramitazio hori azkar joan dadin. Horren isla da, esate baterako, Udala eta Gipuzkoako Foru Aldundia jarduketa-programa bat sinatzear daudela, proiektuaren exekuziorako elkarrekin hartutako konpromisoak biltzen dituen dokumentua, hain zuzen ere.\nSantuenea, Aginagako eta Artzabalgo jubilatu-elkarteeko ordezkariak plenora bertaratu ziren eta udalbatzak hartutako erabakia txalotu zuten. Denen izenean Damaxo Lizasok hartu zuen hitza eta eskerrak eman zizkien. Orain arte Udalarekin landu duten elkarlana goraipatu dute eta aurrerantzean ere alboan izango dituztela gaineratu: “Gu lanerako gaude eta laguntzeko prest”.


Granolako, fruitu gorriko eta mascarponeko edalontzitxoak - Kaiku Km0\n3 jogurt Kaiku Bifi Km0 basafruituekin\n80 g txokolate beltz\n150 g fruitu lehorreko granola\nAste osoaren ondoren indarrik gabe zaude? Errezeta honek behar duzun energia emango dizu! Granolako edalontzitxo hauek apartak dira modu osasuntsuan ase zaitez, eskura izan nahi duzu beti?\nEdalontzitxoak prestatzeko: ontzi batean, Kaiku Bifi Km0 jogurta basafruituekin, mascarponea eta eztia nahastuko ditugu. Bestalde, granola pixka bat birrinduko dugu eta prestakuntza biak geroko gordeko ditugu.\nEra berean, txokolate beltza maria bainuan urtuko dugu eta ahokorik gabeko mahuka batean jarriko dugu.\nJogurt eta mascarpone nahasketaren zati bat jarriko dugu gustukoen ditugun edalontzitxoen oinarrian. Gorde dugun granolaren zati bat gehituko dugu eta txokolate geruza batekin estaliko dugu. Prozesua errepikatuko dugu zenbait geruza lortu arte.\nApaintzeko: txokolate pixka bat jarriko dugu edalontzitxoen gainazalean eta amaitzeko fruitu gorriekin apainduko dugu.


kritiken hemeroteka » Zoriontasun distopikoa\n« Otto Pette | Norbaitek entzungo dituen zain »\nZoriontasun distopikoa Javier Rojo / El Correo, 2018-07-14\nUrte askoan zehar euskal literaturan zientzia fikzioaren alorrean koka zitezkeen idazlanen presentzia hutsaren hurrengoa izan zen, halako moduan non esan baitzitekeen euskaraz, itzulpenen bat alde batera utzita, ez zela genero horretako libururik argitaratzen. Azken bolada honetan, ordea, egoera pixka bat aldatzen ari dela ikus dezakegu, eta, oso maiz agertzen ez diren arren, zientzia fikziozko istorioak aurki ditzakegu arazo handiegirik gabe. Adibidez, Maite Darcelesek “Bihotzean daramagun mundua” izenburuarekin argitaratu duen nobela hau. Zientzia fikzioa den aldetik, idazlan honek aurkezten dituen literatura-oinarriak gardenak dira pixka bat informatuta dagoen irakurlearentzat: zientzia fikzio espekulatiboaren erdigunean dauden distopia klasikoak, Orwell eta Huxley-ren nobelak, alegia. Idazleak, bestalde, ez du ahaleginik egiten zor horiek estaltzeko, bere nobelan bertan aipatzen baititu.\nArgumentua honelako eskema baten gainean eraikita dago: etorkizun hurbileko mundu batean gizartea harmonian dagoela ematen du, denek dirudite zoriontsuak eta oreka da nagusi gizartean; kasualitatez, pertsonaia batek (kasu honetan, Lorea izeneko neskak) mundu hori kolokan jartzen duen informazioa aurkitzen du, informazio horretan belaunaldi berriei ezkutatu zaien historia ezezaguna topatzen baitu. Zientzia fikzio espekulatiboa denez, abentura fantastikoak alde batera uzten dira eta gizarte antolamenduan zentratzen da argumentua, gaur eguneko munduan planteatzen diren tendentziak eta joerak muturrera eramanda. Ez dugu ahaztu behar honelako nobelak, gertakariak etorkizunean kokatzen badituzte ere, azken finean gure munduaz ari direla, idazten diren garaiko munduaz. Eta bertan agertzen den etorkizuneko mundua distopikoa delarik, itxurazko oreka zoriontsua eta horren azpian dagoen funtsezko injustizia kontrajartzen dira.\nNobela interesgarria da, eta gustura irakurtzen da irakurleari honelako istorioak interesatzen bazaizkio. Eta neurri handi batean tesi nobela ere badenez, ideologizatu samar agertzen da batzuetan. Ez da gazte literaturaren alorrekoa, baina ziur aski bere irakurle naturalak gazteen artean aurkituko dira.


elearazi Archives - Arrosa\nGogoratzen Elearazi blog-a? Garazi Arrula Ruiz eta Danele Sarriugarte Mochales itzultzaileek sortu zuten 2012ko martxoan, karrera amaitu berritan. Itzulpengintzaz pentsatzen eta langintza jorratzen jarraitu nahi zutela eta, nora jo oso garbi ez zeukatela, eurena sortzea erabaki zuten, jende gehiago bil zedin. Astero gutxienez eduki bat argitaratzeko helburua ezarri zuten, baita kunplitu ere. Leihoak hiru urte […]\nGaurkoan gai bat izango dugu ardatz: Bartleby sindromea, ezer idatziko ote duten galde egitean “aukeran, nahiago ez” erantzuten duten idazleek nozitzen dutena. Horrez gain, Danele Sarriugarterekin hitz egingo dugu telefonoz, eta hark emango digu Elearazi atarian hil honetan plazaratu duten autorearen berri: Alejandra Pizarnik du izena. Jon Iraolak liburu komentarioa osatu digu Karmelo Iribarrenen “La […]\nEduard Limonov idazle errusiarraren bizitza izango dugu gaur hizpide. Emmanuel Carrere idazle frantsesak orain urte bete pasatxo argitaratu zuen liburu puskako protagonista bihurtu zuen Limonov (Jon Iraolak mintzagai izan zuen liburu hura gurean duela hilabete batzuk). Horrez gain, Elearazi atariko Garazi Arrularekin hitz egingo dugu, eta hark emango digu Djuna Barnesen berri. Ondoren, Jon Iraolak […]


Gure sakelako entziklopedia – antxo.com\nHome Luzuriaga Gure sakelako entziklopedia\nAterpe Egonkorrik Gabekoa, harat-honat ibiltzen den aldizkako biztanleria, eraikin abandonatuetan lo egin eta hala moduzko lanak egitetik bizi dena, ez beti legez kanpo. Esaterako, Luzuriagako azken magrebtarren taldeko zenbait lagun.\nMolde eta bolumen desberdineko piezak erabilita irudiak sortzeko haur jolasa, logika garatuz. Esaterako, nola uztartu baliabideen eskasa eta sukarraren handia, nola eskuratu ezinezkoa dirudiena, non gorde aitortzea komeni ez zaigun hori, nola lotu lehentasuna eta egokiera.\nAldez aurretik ezarritako gai zerrenda baten arabera antolatzen den bilera, gai berriak sortzeko eta hurrengo asanblada deitzeko, benetako azken fina: elkar ikusi, hitz egin, eztabaidatu, norberaren eta multzoaren etengabeko terapian aitzinatzeko. Esaterako, edozein asteartez, 19:00etan, Luzuriagako Laborategian.\nHerritarrek beren esku, lepo eta bizkar hartutako lana, autoantolatua, subentziorik gabekoa eta beti ere umore handiz egina, borondateak ordeztuko baitu aurrekontua. Esaterako, 2014ko maiatzak 24 egun zituela… Luzuriaga Eguna, bai, larunbat eder hura.\nEman dezagun eraikin batek balioa duela, balio artistikoa edo arkitektonikoa edo historikoa edo kulturala. Balio hori, ordea, hutsaren hurrengoa da eraikinaren jabearentzat, balioan baino prezioan nahi duelako neurtu: balio kontzeptua irentsi egiten du prezio kontzeptuak. Abusu honen kontra ezarri zen desjabetzea, balio soziala nagusituz prezioaren gain. Esaterako, ezin konta ahala adibide.\nWikipediaren arabera, kasu eman, etxebizitza adimendun bihurtzen duen tresneria da domotika. Adibidez, Gaztetxeak emandako generadorea, 89 dezibelioko zarata ateratzen duena, indarra eman behar dugun lekutik metroka eta metroka manga urrundua, mikrofono ziztrin baten erruz. Baldintzak eta baldintzak daude, eta tresneriarik sofistikatuenak ere ez lezake adimena bermatu. Izen grekoa izanagatik, definizio batzuk txapuza hutsa dira.\nZenbat bihotzaldi, zenbat erredura, zenbat zalaparta albisteren bat heldutakoan —ona, txarra edo nolabaitekoa— edozein erakundetatik. Ez dugu adibiderik emango mugakide diren paradisuen arteko harreman diplomatikoak ez gaiztotzearren.\nBurtsan kotizazio zekena hartzen duen lurraldea, eta hala ere aberatsa mineraletan: kezka, eskuzabaltasuna, egin nahi… eta egiten jakitea.\nGure Axularrek XVII. mendean idatzi zuen liburu klasikoa, zeinean aztertzen baitira beti gerotik gerora, beti luzamendutan ibiltzeak dakartzan ondorio gaiztoak… Derrigorreko irakurketa daukagu LuzuriagaMartxanekook.\nLangileen borrokarako tresna, aski ezaguna Luzuriagan, zenbaitetan burgesiak erabilia ekonomia itotzearren eta hogei urte luzez Mailegu Ofizialeko Institutuak (ICO), Gipuzkoako Foru Aldundiak eta Nafarroako Gobernuak lotsa handirik gabe praktikatua, Luzuriagako Bulegoen eraikinean jabe gisa zeuzkaten arduretan huts eginik.\nPausaldi laburra, indar hartzeko ez ezik egindakoa komentatzeko, ideia eta lehentasun berriak sortuz. Esaterako, aspaldian zarratua zegoen ate hura jo eta botatzea: altxor bat zegoen barruan.\nEraikinaren teilatuan jaiotzen dena, batez ere gainean daukan mendi ezponda garbi eduki behar lukeenak garbitzen ez badu. Ugaltze hori izugarri anizten da teilatuak eta ezpondak jabe bakarra dutenean. Esaterako, bakandu on bat eman zaion arren, Molinao bidean oraindik zutik dagoen pabiloi hori, eskuineko espaloian, Donostia udalerriz. Newyorktarrek uste dute hiri basoa beraiek asmatu dutela, baina donostiarrek aurrea hartu zieten aspaldi.\nZentzumenek eragindako iruzurra. Esaterako, ukimenak diosku pala etorkizuneko arma dela, ikusmenak diosku eraikina ederra dela, entzumenak diosku arraspak ateratzen duen soinua musika dela, besoek dioskute nekeak poza dakarrela, zakarrek dioskute nibela eta plaunkaia erabiliz kontzertu areto bat atondu genezakeela.\nDena dakitenek ez bezala pentsatzen duena. Esaterako, antxotarrentzat Luzuriaga garrantzitsua izan litekeela uste duena. Are inozoagoa horrela izan dadin saiatzen bada.\nJoantxo Martinezek guztiok erabiltzeko oparitu zuen eskorga gotorra, garraiorako tresna bikaina hitzaldiak dauzkagunean Axular kafetegiak utzitako aulkiak Luzuriagaraino eramateko.\nEzagutzen ez genituen pertsonenganako sortzen den txera, estimua, begikotasuna. Esaterako, larunbat goizez edo asteazken arratsaldez gerta litezkeen kidetasun horiek guztiak.\nKalitatea testatu eta teknika berriak saiatzen eta ikertzen diren lekua. Esaterako, axuleiuak nola garbitu gai kimikorik erabili gabe, milaka metro koadroren kraka eskuz nola kendu, haizea nola tronpatu, iritziak nola bateratu… Eta materiala nondik eskuratu gizarte materialista batean.\nTopo eta topa egiteko galtokiak, herriaren ezinbesteko atsegintegiak, LuzuriagaMartxan bezalako ekimenen konfiskazioak pairatzen dituztenak: Axular, Kamio, Leunda, Mimos, Miranda…\nEkai adiktiboekin mafiak burutzen dituen eraman-ekarriak osasunaren kaltez irabazi gaitzak egitearren. Ekai hauek lortu beharrez bizi diren biktimak izaten dira sarritan saltzaileak berak. Esaterako, Ertzantzak ondotxo dakiena non, nola, noiz eta nor.\nGiza garunean biziki garatutako teknika, pentsatzeko astirik izan ez dezagun. Esaterako, noiz inauguratu behar duzue igerilekua? kontzertuetarako nahiago Donostia! ez ote hobe parking bat egitea? zertarako ari zarete, esker txarra besterik ez duzue jasoko!


Elkarrizketak\tLorea Soldevilla: “Krisi garaian kooperatiba piloa sortu dira”\tBerton\t- Bakarka\tLur Mallea/Iñigo Azkona-k idatzia\tasteartea, 2012 urtarrilak 31. 01:00\tKooperatibak, enpresa mundua eta ekonomia izan ditugu mintzagai Lorea Soldevilla santutxuarrarekin. Asko daki gai horiei buruz Euskadiko Kooperatiben Konfederazioko (KONFEKOOP) goi teknikaria baita. Egungo egoera ulertzen laguntzeko eskatu diogu Loreari. Eskuzabalki aholkuak eman dizkigu bizi dugun krisi garairako eta aurrera begira datorkiguna irudikatu digu. Iruzkina idatzi (0 Iruzkin)\nGehiago irakurri...\tIñigo Muñoz: “Irrati gehienek ez daukate lizentziarik eta horrek ez ditu irrati libre egiten”\tBerton\t- Bakarka\tTestua: Ander Barinaga-Rementeria/Argazkiak: Iñigo Azkona-k idatzia\tlarunbata, 2011 abenduak 31. 11:56\tUrtarrilean 20 urte beteko ditu Tas-Tas irrati libreak. Ibilbide luze horren erdia egin du Iñigo Muñoz barakaldarrak bertan lanean. Orain, itsasontziaren lema darama Prim kalean kokatuta dauden estudioetatik. Informatikaria ikasketaz, kazetaria ogibidez. Berarekin geratu gara Tas-Tas irratiari buruz hitz egiteko. Iruzkina idatzi (0 Iruzkin)\nGehiago irakurri...\tIrune Zuluaga: “Zer egin dugun jakitea ezinbestekoa da etorkizuna eraikitzeko”\tBerton\t- Bakarka\tDabi Piedra-k idatzia\tasteartea, 2011 abenduak 13. 14:41\tSabino Arana Fundazioak Mahatserrian batu ditu bere alor guztiak, hau da, bulegoak, Hermes aldizkaria, hitzaldi-aretoak eta abar, Mandobide kalean daude, funikularraren alboan. Orain arte Artean egon diren euskal nazionalismoaren museoa eta agiritegia ere, eraikin horretara datoz eta GOAZ Museum izenarekin, laster zabalduko dute. 30.000 argazki, bandera eta jantzi historikoak, kartelak eta pegatinak, artelanak, idazki baliotsuak, 38.000 liburu, Sabino Arana Fundazioaren fondoen neurria ikaragarria da. GOAZ museoa noizko egongo den prest jakiteko, eta Fundazioari buruz hitz egiteko, Irune Zuluaga bertako zuzendariarekin batu gara. Iruzkina idatzi (0 Iruzkin)\nGehiago irakurri...\tJose Angel Lasa: “Katxarroz beteta dago gure ingurua”\tBerton\t- Bakarka\tLur Mallea/Iñigo Azkona-k idatzia\tostirala, 2011 urriak 28. 15:32\tZuhaitzen adar berezi batzuen bila aldapa malkartsuetan ibiltzen da. Adar horiekin lerroak irudikatzen ditu eta lerro artekoa iradoki. Bere azken lanetako batzuk erakusgai izan ditu Jose Angel Lasa eskultoreak eta pozik izan duen harrerarekin. Mahatserrian urte luzez bizi eta lan egindako legorretar bilbotartuak luze hitz egin digu arteaz, artista ikuspuntutik eta baita Arte Eder fakultateko irakasle ikuspuntutik ere. Iruzkina idatzi (0 Iruzkin)\nGehiago irakurri...\tNekane Alonso: “Oraindik, kasu askotan, emakumeak bere etxetik irten behar du”\tBerton\t- Bakarka\tLur Mallea/Iñigo Azkona-k idatzia\tosteguna, 2011 irailak 29. 14:15\tBost urte darama zinegotzi bezala (EAJ), Batzar Nagusietatik Bilboko Udalera salto egin zuenetik Berdintasun, Lankidetza eta Hiritarren saila zuzentzeko. Aste Nagusiko Deisy Mendozaren erailketaz hitz egin digu eta baita genero indarkeriaren aurrean udalak ematen duen zerbitzuari buruz ere. Gazteek arduratzen dute eta, batik bat, beraiekin berdintasun erreala lantzeko premiak. Santutxuar peto-petoa izanik, Mahatserriko kontuak ez ditu aipatu gabe utzi. Iruzkina idatzi (0 Iruzkin)\nMarian Romero: “Udala itxi-itxita dago auzotarrontzat”\tDiego Guglielmi: “Gehiena asmatuta dago, beraz original eta dibertigarria izatea gustatzen zait”\tMIREN JAIO: “Polita izan da gure ulertzeetatik edota gaizki-ulertzetatik hastea” Txema Uriarte: “Herri historia dokumentatzea da Euskal Memoriaren erronka”\tAmaia Ibañez: “Profesionalek profesionalentzat diseinatutako zentroa da Harrobia”\tAritz Etxebarri: Estandar bat behar dugu, ‘hau sagardoa da’, esateko\tMaite Martinez de Arenaza: “Ondo dago periferia aktiboan egotea eta giro horretan parte hartzea”\tGORKA BENITEZ: “Disko bakoitzean arriskatzen naiz forma eta edukiak aldatuz”\tANE ITUIÑO: “Inkomunikazioak inpunitatea ahalbidetzeko besterik ez du balio”\tESTEFANIA JIMENEZ: “Arrazoiak emateko eta gaiak sakontzeko interes falta dago telebistan”\tGARIKOITZ GOIKOETXEA: “Udalarekin batasun espiritua berreskuratu behar dugu”\tBEGOÑA MARTINEZ: “Ni, Bullira? Amets bat”\t<< Hasiera < Aurrekoa 1 2 3 4 5 6 7 8 9 10 Hurrengoa > Amaiera >>\tOrria 1 Zenbatetik 10\tKudeatzailea


Posta elektronikoa: albaola@albaola.com\nPasaiako Albaola Itsas Kultur Faktorian, Euskal Herrian aurrekaririk gabeko proiektua\ngauzatzen ari gara: 16. mendeko San Juan baleontziaren berreraikitze prozesua.\nProiektu guztia kontestualizatzeko, Faktorian, hiru gune bisitagarri dauzkagu. Batetik, XVI.mendeko gizarte aberats batera bidaiatzeko, euskal baleazaleen eta baleontzi honen historia kontatzen duen erakusketa gela.\nBestetik, itsas antzokia. Bertan topatuko ditugu egunero arotzak San Juan baleontziaren piezak egiten. Eta, azkenik, bisita borobiltzeko, erreplikaren eraikuntza bera ikusteko aukera paregabea eskaintzen dugu.\nLehen hezkuntzako ikasleek Txo Mik Mak txikia pertsonaiaren koadernoak betetzeko aukera dute bisitetan. Irrien Lagunen klubak sortutako pertsonaia honek proiektua eta hainbat ariketa aurkeztuko dizkie gero klasean ere lantzen jarrai dezaketen material honen bitartez.\nBigarren hezkuntzako bisitariek, Faktoria osoan zehar bisita gidatua egiteaz gain, badaukate material berezia prestatua, bisita baino lehenago edo gero landu dezaketena. “Baleontziaren bidea” gida pedagogikoa da. Gida honek, Ziburuko Pierres Larzabal kolegioak Albaolarekin elkarlanean, San Juan baleontzia lantzeko egindako jardueren eta txangoen 30 fitxa jasotzen ditu, arlo desberdinak lantzeko lagungarri izan daitekeena.\nBisitetan landutako edukiak tailerrean gauzatzeko aukera dago. Mundu itsastarrarekin lotutako elementuak, baita egurrezko barkuen eraikuntzarekin erlazioa duten tailerrak ere egiten ditugu adinari egokitutako trebeziak landuz.\n12 urtetik gorako ikasleentzat, Albaolak egindako enbarkazio tradizionaletan arraunean egiteko aukera paregabea eskaintzen dugu Pasaiako badian. 45 minutuko saio hauetan arraunean ibiltzeko oinarrizko ezagutzak ikasten dira.\nTrintxerpen Faktoriara zuzenean ekarriko zaituen\nmotorra hartu, Pasaiako badia zorragarriaz disfrutatzen.


(«Zingaro» orritik birbideratua)\nIjitoen bandera, 1971n Londresen ospatutako Lehenengo Ijito Kongresuan ezarri zen, non ijitoen ereserkia zein izango zen adostu zuten (Gelem Gelem). Indiako banderaren adaptazioa da Bi lerro horizontaletan banatzen da, urdina eta berdea, gurpil gorri batekin haren erdian. Goiko zatia, urdina, zerua sinbolizatzen du, erromani herriaren sabaia dena. Behekoa aldiz, berdea, lurra sinbolizatzen du, igarotzen duten mundua. Gurpila, Indiako banderan baita agertzen dena, askatasun desioa sinbolizatzen du ezarritako mugen arantzago joateko. Ijitoen bandera, erromani komunitatearen sinboloa da mundu osoan.


ASTURFORESTA azoka 2019ko ekainaren 20tik 22ra ospatuko da.\nHurrengo Asturforesta azoka Tineoko (Asturias) Armayan basoan ospatuko da, 2019ko ekainaren 20,21 eta 22an.\nPINADIEN OSASUN egoerari buruzko BILERA INFORMATIBOAK.\nAbenduko egun hauetan batzar informatiboak ospatzen ari izan gara hiru lurralde historikoetan. Batzar hauetako edukia piñadien osasun egoera kudeaketari buruzkoa izan da, berton Foru Aldundiak, Jaurlaritza eta Baskegur-eko arduradunak izan ditugu gurekin.\n3 elkarteen DEIALDIAK:\nBIZKAIKO BASOGINTZA ELKARTEA.\nARABAKO BASOGINTZA ELKARTEA.\nGIPUZKOAKO BASOGINTZA ELKARTEA.\n. ARABAKO BASOGINTZA ELKARTEA.\n.BIZKAIKO BASOGINTZA ELKARTEA - AZKEN BALORAZIOA.\n-DOKUMENTAZIOA(BASO ESPEZIE NAGUSIENAK).\n.GIPUZKOAKO BASOGINTZA ELKARTEA.\nBIDEOA - BASOA FUNDAZIOA: Berezien kudeaketa bideratzen.\nBerezien erabilera eta kudeaketa berriak aztertuez USSE, Arabako, Bizkaiko eta Gipuzkoako Baso Elkarteak eta Euskal Herriko Unibertsitatearen bitartez. Ikusi bideoa.\nBASOA FUNDAZIOA: BASERRIA KM0 kooperatibak eta BASOA FUNDAZIOAK elkar hartu dute ‘Arbol bat babestu’ PROIEKTU SOLIDARIOA abian jartzeko, zeinaren bidez zuhaitzak landatuko baitira.\nBaserria Km0 kooperatibak eta Basoa fundazioak elkar hartu dute ‘Arbol bat babestu’ proiektu solidarioa abian jartzeko, zeinaren bidez zuhaitzak landatuko baitira\nBi eragileek baso sartze proiektu bat garatuko dute eta, horren bidez, 3,4 hektarea basotuko baitituzte Valderejoko Parke Naturalean, espezie autoktonoak erabiliz\nGasteiz, 2018ko urriaren 23a.Baserria km0 kooperatibak, zeinak 300 baserritar baino gehiago biltzen baititu, hitzarmena izenpetu du gaur BASOA fundazioarekin, zuhaitzak landatzeko proiektu solidario bat abian jartzeko.Ekintza horren bidez, harri koskortxo bat ekarri nahi da klima aldaketaren aurkako borrokara, eta atmosferako CO2 isuri maila beheratzen lagundu.\n“Zuhaitzek onura ugari dakarzkigute: atmosferako CO2 gasa xurgatzen dute, zeina baita klima aldaketaren erantzule diren berotegi efektuko gasetako bat; eta zur forman finkatzen dute, zeina lehengai naturala, berriztagarria eta erabilera eta onura ugarikoa baita.Bioekonomiaren eta ekonomia zirkularraren oinarri den materiala.Zuhaitzek, gainera, oxigenoa askatzen dute atmosferara, eta funtsezko zeregina dute higadura kontrolatzean eta uren erregimen hidrologikoa arautzean.Gure paisaiak, gure airea eta gure errekak eta ibaiak ezagutzen ditugun bezalakoak dira basoei eta haiek lantzeari eta kudeatzeari esker”, azaldu du Patxi Aldasorok, Baserria Km0 kooperatibako zuzendariordeak.\nProiektuaren helburu nagusia landare estalkia lehengoratzea da eta, horretarako, zuhaitz espezie autoktonoak jarriko dira, ahalbidetu dezaten ekosistema baldintza onak izango dituen basoa garatzeko baso dinamika ezartzea.Lehenengo landaketa horretarako, Baserria km0-k eta BASOA fundazioak akordio bat egin dute Valderejoko Administrazio Batzarrarekin, baso sartze proiektu bat gauzatzeko, eta, horri esker, espezie autoktonoak sartuko dira 3,4 hektareako eremu batean Lalastran, Gaubeako udalerrian, Valderejoko Parke Naturalaren barruan.\nEgokitze eta baso sartze lanak 2019ko martxo inguruan egingo dira, klimatologia baldintzen arabera.“Behin betiko landaketa eguna eta aurreikusitako eguraldi aldaketen ondoriozko aldaketak Facebook-en eta Baserriakm0.com webgunearen bitartez jakinaraziko dira”, adierazi dute.\nEremu horretan harkaitz irtengune ugari dago, eta lurzorua sakonera txikikoa eta eskasa da (horrek asko mugatzen du proiektuaren diseinatze lana).Litologia kareharrizkoa da eta, beraz, lurzoruak oinarrizko pH-a dauka eta kareharri aktiboa egon daiteke (horra hor kontuan hartu beharreko beste alderdi mugatzaile bat).Duela 30 urte inguru, jardun eremu horretan basoa sartu zen, baina hainbat arrazoi dela eta, landatutakoa ez zen sustraitu. Gaur egun, landa lur hartan arte bakanen bat baino ez dago, zuhaixka espezieko landare txikiren batekin batera.\nKontuan izanik oso sakonera txikiko lurzorua dela, espezie aitzindari eta jan-urriak erabiliko dira, ingurune pobre eta irekietan hazteko gai direnak, eta horiek baso primarioa eratuko dute, zeina gai izango baita lurzorua aberatsago egiteko, higadura gerarazteko eta animalia espezieentzako txoko izateko.\nBesteak beste, espezie hauek: abaritza (Quercus coccifera), hego ipurua (Juniperus oxycedrus), ipar ipurua (Juniperus communis) eta Larizio pinua (Pinus nigra subsp. salzmannii).Eta zoru sakonagoko eremuetan, beste espezie batzuk jarriko dira, hala nola artea (Quercus ilex subsp. rotundifolia), erkametza (Quercus faginea), ahuntzadarra (Pistacea teribinthus), gartxua (Phillyrea angustifolia) eta abar.\nProiektu hori kudeatzeko, eragin trukea izango da hiru erakunderen artean, elkarrekin harremanetan baitaude aldebiko akordio adostu eta borondatezkoen bidez.Valderejoko Administrazio Batzarra da lursailaren jabea.Jabetzak berea izaten jarraituko du, baina haren zaintza Basoa fundazioari lagako dio, eta hark gauzatuko ditu zaintza eginkizunak (lanak diseinatu eta gauzatuko ditu).Baserria km0 erakunde finantzatzailea izango da, hau da, proiektua diseinatu eta gauzatzeak eragingo dituen kostu ekonomikoak finantzatuko ditu.\nDatozen kanpainetan ere jarraitzeko asmoz sortu da proiektua.Baserria km0 kooperatiban eta BASOA fundazioan aurreikusi dugu aurrera egitea, bai Arabako lurretan bai Bizkaiko eta Gipuzkoako lurralde historikoetan, eta uste dugu proiektuak zentzu eta garrantzi handiagoa hartzen duela babesleen laguntza izanez gero.Zuen parte hartzeak egiten du benetan handi proiektua.\nNIREA proiektu bat, zeinean denok lagun baitezakegu\nBai Basoa fundazioa bai Baserria Km0 Nirea lankidetza programaren barruan daude, zeinaren xedea baita landa ingurunearen eta itsasertzaren garapen jasangarrian laguntzea, eta horrek Euskadiren garapen ekonomiko eta sozialari egiten dion ekarpena aintzat hartzea.Horretarako, landako eta hiriko gizarteak berriz lotzea sustatzen du, bai eta enpresen, erakundeen eta euskal gizartearen erantzunkidetasuna ere.\n“Arbol bat babestu” proiektua asmo horrekin sortu da eta, hori dela medio, “Nirea Proiektua” aintzatespena jaso du.\n“Baserria km0 kooperatibak gonbit egiten dizue nahi duzuen guztioi proiektu honekin bat egitera eta landaketaren babesle izatera”, adierazi du Aldasorok. “Baserria km0 produktuak kontsumitzeari esker, baserriei laguntzen diezue, bai eta ekoizpen modu tradizionalari ere, eta horrek guztiak eragin positiboa dauka gure ingurunea orain ezagutzen dugun moduan mantentzean.Orain, gainera, edozein Baserria km0 produkturen 4 etiketa bidaltzen badituzue, landaketaren babesle ofizialak izango zarete, abian jarriko den baso berri horren babesle ofizialak.Norbanako zein familia moduan babes dezakezue, nahi duzuen bezala”.\nEtiketak, datu pertsonalekin edo familia datuekin batera (xehetasunak 1. eranskinean, agiriaren bukaeran), posta arruntez bidal ditzakezue helbide honetara: 99 posta kutxa, 20740 Zestoa.Beste aukera bat ere badago: etiketei argazkiak atera eta, datu pertsonalekin edo familiaren datuekin batera, posta elektronikoz bidaltzea apadrinaunarbol@baserriakm0.com helbidera, edo WhatsApp bidez 605711844 zenbakira, 2019ko otsailaren 12a baino lehen.\nBASO OSASUNA: PINUAREN GAIXOTASUNARI buruzko inprimaki informatzaileak BANDA MARROIA.\nIkusi fitxa- Healthy Forest/Neiker proiektua.\nIkusi fitxa Euskadiko Egurraren Elkartea-Baskegur.\nGURE BASOEN GAIXOTASUNA.\nEuskadiko baso jabeen elkarteetatik Administrazioarekin, Ikerketa Zentruekin eta baita Euskadiko Egur Sektorearekin, gaixotasuna kontrolatzeko neurri aproposak bilatuz elkarlanean ari gara.\nLan eredu nagusienak hauexek dira:\nUrtean zehar onddo hauen espora maila neurtzeko puntu sare bat ezarri.\nGaixotasun honengatiko erresistentzia froga aurkitzea, ondoren bere ugalketarako materialea lortzeko.\nGaixotasun honen kontrolean bere eraginkortasuna ikusteko tratamendu experimentalak burutu dira.\nNeurrizko erasoa duten landaketak eta berau galerazteko prebentziozko tratamenduak kudeatzea.\nAdministrazioarekin lanean ari gara egoera larri honetaz bat datorren basoko diru laguntzak ezartzeko.\nLurralde hontan espezie mota berri batzuk ezartzeko lanean gabiltza berauek Erkidego hontako mintegietan lortzeko.\nOndorengo egunetan, gaixotasunaren egoera azaltzeko, bete beharreko prebentziozko tratamendu eta basoko diru laguntzen behin betiko artikulazioak azaltzeko, 3 lurraldeetan ZONALDEKO BATZARRAK ospatuko ditugu.